02014R0224 — EL — 13.04.2022 — 027.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

Τροποποιείται από:









▼B

ΚΑΝΟΝΙΣΜΟΣ (ΕΕ) αριθ. 224/2014 ΤΟΥ ΣΥΜΒΟΥΛΙΟΥ

της 10ης Μαρτίου 2014

σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία







Άρθρο 1

Για τους σκοπούς του παρόντος κανονισμού, ισχύουν οι ακόλουθοι ορισμοί:

(α) ως «υπηρεσίες διαμεσολάβησης» νοούνται: (i) η διαπραγμάτευση ή ο διακανονισμός συναλλαγών για την αγορά, πώληση ή προμήθεια αγαθών και τεχνολογίας ή χρηματοοικονομικών και τεχνικών υπηρεσιών, από τρίτη χώρα προς άλλη τρίτη χώρα, ή (ii) η πώληση ή η αγορά αγαθών και τεχνολογίας ή χρηματοοικονομικών και τεχνικών υπηρεσιών, που ευρίσκονται σε τρίτες χώρες για τη μεταβίβασή τους σε άλλη τρίτη χώρα·

(β) ως «απαίτηση» νοείται κάθε απαίτηση που προβάλλεται δικαστικώς ή εξωδίκως, πριν ή μετά την ημερομηνία ενάρξεως ισχύος του παρόντος κανονισμού, συνδέεται με την εκτέλεση σύμβασης ή συναλλαγής, και περιλαμβάνει ιδίως: (i) απαίτηση για την εκτέλεση υποχρεώσεων που απορρέουν από σύμβαση ή συναλλαγή ή συνδέονται με σύμβαση ή συναλλαγή· (ii) απαίτηση για την παράταση ισχύος ή την καταβολή χρηματοπιστωτικής εγγύησης ή αντεγγύησης, οιασδήποτε μορφής· (iii) απαίτηση για αποζημίωση που αφορά σύμβαση ή συναλλαγή· (iv) ανταπαίτηση· (v) απαίτηση για την αναγνώριση ή εκτέλεση, περιλαμβανομένης της διαδικασίας εκτελέσεως, δικαστικής, διαιτητικής ή άλλης ισοδύναμης απόφασης, ανεξαρτήτως του τόπου στον οποίο εκδόθηκαν·

(γ) ως «σύμβαση ή συναλλαγή» νοείται κάθε συναλλαγή ανεξαρτήτως του τύπου τον οποίο περιβάλλεται και του δικαίου από το οποίο διέπεται, η οποία περιλαμβάνει μία ή περισσότερες συμβάσεις ή παρόμοιες υποχρεώσεις που δεσμεύουν τα ίδια ή διαφορετικά μέρη· για τον σκοπό αυτό, ο όρος «σύμβαση» περιλαμβάνει οποιαδήποτε χρηματοπιστωτική, μεταξύ άλλων, εγγύηση ή αντεγγύηση, και κάθε πίστωση, είτε είναι νομικά ανεξάρτητη είτε όχι, καθώς και κάθε συναφή παροχή που απορρέει από τη συναλλαγή ή σχετίζεται με αυτήν·

(δ) ως «αρμόδιες αρχές» νοούνται οι αρμόδιες αρχές των κρατών μελών που αναφέρονται στους δικτυακούς τόπους που απαριθμούνται στο παράρτημα ΙΙ·

(ε) ως «οικονομικοί πόροι» νοούνται τα χρηματοοικονομικά περιουσιακά στοιχεία κάθε είδους, υλικά ή άυλα, κινητά ή ακίνητα, που δεν είναι κεφάλαια, αλλά μπορούν να χρησιμοποιηθούν για την απόκτηση κεφαλαίων, αγαθών ή υπηρεσιών·

(στ) ως «δέσμευση οικονομικών πόρων» νοείται η παρεμπόδιση της χρήσης οικονομικών πόρων για την απόκτηση κεφαλαίων, αγαθών ή υπηρεσιών με κάθε τρόπο, όπως π.χ. η πώληση, η εκμίσθωση ή η υποθήκευσή τους·

(ζ) ως «δέσμευση κεφαλαίων» νοείται η παρεμπόδιση οποιασδήποτε κίνησης, μεταβίβασης, μεταβολής, χρήσης, πρόσβασης, ή διαπραγμάτευσης κεφαλαίων με οποιονδήποτε τρόπο θα μπορούσε να οδηγήσει σε μεταβολή ως προς τον όγκο, το ποσό, τον τόπο διατήρησής τους, την ιδιοκτησία, την κατοχή, τον χαρακτήρα, τον προορισμό ή άλλη μεταβολή η οποία θα καθιστούσε δυνατή τη χρησιμοποίηση των συγκεκριμένων κεφαλαίων, περιλαμβανομένης και της διαχείρισης χαρτοφυλακίων·

(η) ως «κεφάλαια» νοούνται τα χρηματοοικονομικά περιουσιακά στοιχεία και τα οικονομικά οφέλη κάθε είδους, στα οποία περιλαμβάνονται ενδεικτικά τα ακόλουθα: (i) τα μετρητά, οι επιταγές, οι χρηματικές απαιτήσεις, οι συναλλαγματικές, οι εντολές πληρωμών και άλλα μέσα πληρωμών· (ii) οι καταθέσεις σε χρηματοπιστωτικά ιδρύματα ή άλλες οντότητες, τα υπόλοιπα λογαριασμών, τα χρέη και τα ομόλογα χρέους· (iii) οι δημοσίως και ιδιωτικώς διαπραγματεύσιμοι τίτλοι και χρεόγραφα, μεταξύ των οποίων οι μετοχές και τα μερίδια, τα πιστοποιητικά που αντιπροσωπεύουν κινητές αξίες, οι ομολογίες, τα γραμμάτια, τα πιστοποιητικά δικαιώματος ανάληψης μετοχών (warrants), οι ομολογίες χρέους και οι συμβάσεις παραγώγων· (iv) οι τόκοι, τα μερίσματα ή άλλα έσοδα ή υπεραξίες που προέρχονται ή δημιουργούνται από περιουσιακά στοιχεία· (v) οι πιστώσεις, τα δικαιώματα συμψηφισμού απαιτήσεων, οι εγγυήσεις, οι εγγυητικές επιστολές ή άλλες χρηματοοικονομικές δεσμεύσεις· (vi) οι πιστωτικές επιστολές, οι φορτωτικές, τα πωλητήρια συμβόλαια· και (vii) τα έγγραφα που αποδεικνύουν συμμετοχή σε κεφάλαια ή σε χρηματοοικονομικούς πόρους·

(θ) ως «επιτροπή κυρώσεων» νοείται η επιτροπή του Συμβουλίου Ασφαλείας των Ηνωμένων Εθνών η οποία συστάθηκε δυνάμει της παραγράφου 57 της απόφασης 2127 (2013) του Συμβουλίου Ασφαλείας των Ηνωμένων Εθνών·

(ι) ως «τεχνική βοήθεια» νοείται κάθε τεχνική υποστήριξη που συνδέεται με την επισκευή, την ανάπτυξη, την κατασκευή, τη συναρμολόγηση, τη δοκιμή, τη συντήρηση ή οποιαδήποτε άλλη τεχνική υπηρεσία, και μπορεί να λαμβάνει τη μορφή εκπαίδευσης, κατάρτισης, μεταβίβασης γνώσεων ή δεξιοτήτων ή υπηρεσιών παροχής συμβουλών, περιλαμβανομένων των λεκτικών μορφών βοήθειας·

(ια) ως «έδαφος της Ένωσης» νοούνται τα εδάφη των κρατών μελών στα οποία εφαρμόζεται η Συνθήκη, υπό τους όρους που προβλέπονται σε αυτήν, συμπεριλαμβανομένου του εναερίου χώρου τους.

Άρθρο 2

Απαγορεύεται:

α) η παροχή, άμεσα ή έμμεσα, τεχνικής βοήθειας ή υπηρεσιών διαμεσολάβησης, που συνδέονται με τα αγαθά και την τεχνολογία που απαριθμούνται στον κοινό κατάλογο στρατιωτικού εξοπλισμού της Ευρωπαϊκής Ένωσης ( 1 ) («Κοινός Στρατιωτικός Κατάλογος») ή με την παροχή, κατασκευή, συντήρηση και χρήση των αγαθών που περιλαμβάνονται στον εν λόγω κατάλογο, σε οποιοδήποτε πρόσωπο, οντότητα ή οργανισμό στην Κεντροαφρικανική Δημοκρατία ή για χρήση στην Κεντροαφρικανική Δημοκρατία·

β) η παροχή, άμεσα ή έμμεσα, χρηματοδότησης ή χρηματοδοτικής βοήθειας που συνδέεται με την πώληση, προμήθεια, μεταφορά ή εξαγωγή αγαθών και τεχνολογίας που απαριθμούνται στον Κοινό Στρατιωτικό Κατάλογο, όπως είναι ειδικότερα οι επιχορηγήσεις, τα δάνεια και η ασφάλιση εξαγωγικών πιστώσεων, καθώς και η ασφάλιση και αντασφάλιση, για οιαδήποτε πώληση, προμήθεια, μεταβίβαση ή εξαγωγή αυτών των ειδών, ή για την παροχή σχετικής τεχνικής βοήθειας ή υπηρεσιών διαμεσολάβησης, σε οποιοδήποτε πρόσωπο, οντότητα ή οργανισμό στην Κεντροαφρικανική Δημοκρατία ή για χρήση στην Κεντροαφρικανική Δημοκρατία·

γ) η παροχή, άμεσα ή έμμεσα, τεχνικής βοήθειας, χρηματοδότησης ή χρηματοοικονομικής βοήθειας, υπηρεσιών διαμεσολάβησης ή υπηρεσιών μεταφορών που συνδέονται με την παροχή ένοπλου μισθοφορικού προσωπικού στην Κεντροαφρικανική Δημοκρατία ή για χρήση στην Κεντροαφρικανική Δημοκρατία.

▼M4

Άρθρο 3

Κατά παρέκκλιση από το άρθρο 2, οι απαγορεύσεις που αναφέρονται στο εν λόγω άρθρο δεν εφαρμόζονται στην παροχή τεχνικής βοήθειας, χρηματοδότησης ή οικονομικής βοήθειας ή υπηρεσιών διαμεσολάβησης:

▼M15

α) που προορίζονται αποκλειστικά για την παροχή στήριξης στην Πολυδιάστατη Ολοκληρωμένη Αποστολή Σταθεροποίησης στην Κεντροαφρικανική Δημοκρατία των Ηνωμένων Εθνών (Minusca), στις αποστολές της Ένωσης και τις γαλλικές δυνάμεις που έχουν αναπτυχθεί στην Κεντροαφρικανική Δημοκρατία, καθώς και σε άλλες δυνάμεις των κρατών μελών των Ηνωμένων Εθνών που παρέχουν κατάρτιση και συνδρομή, ως έχουν κοινοποιηθεί κατά το στοιχείο γ),

▼M4

β) που σχετίζονται με τον προστατευτικό ρουχισμό, συμπεριλαμβανομένων των αλεξίσφαιρων γιλέκων και των στρατιωτικών κρανών, που εξάγεται προσωρινά στην Κεντροαφρικανική Δημοκρατία από το προσωπικό των Ηνωμένων Εθνών, εκπροσώπους των μέσων ενημέρωσης και μέλη ανθρωπιστικών και αναπτυξιακών αποστολών και συναφές προσωπικό, αποκλειστικά για προσωπική τους χρήση,

▼M10

γ) στην προμήθεια μη φονικού εξοπλισμού και την παροχή βοήθειας, συμπεριλαμβανομένης της επιχειρησιακής και μη επιχειρησιακής κατάρτισης στις δυνάμεις ασφάλειας της Κεντροαφρικανικής Δημοκρατίας, συμπεριλαμβανομένων των κρατικών μη στρατιωτικών οργάνων επιβολής του νόμου, με σκοπό αποκλειστικά την υποστήριξη ή τη χρήση κατά τη διαδικασία μεταρρύθμισης του τομέα της ασφάλειας (ΜΤΑ) στην Κεντροαφρικανικής Δημοκρατία, σε συντονισμό με την Minusca, εφόσον κοινοποιούνται εκ των προτέρων στην επιτροπή κυρώσεων,

▼M20

δ) που σχετίζονται με μη φονικό στρατιωτικό εξοπλισμό που προορίζεται αποκλειστικά για ανθρωπιστική χρήση ή προστασία, υπό την προϋπόθεση ότι η παροχή τέτοιας βοήθειας ή υπηρεσιών έχει κοινοποιηθεί τουλάχιστον 20 ημέρες νωρίτερα στην επιτροπή κυρώσεων,

▼M28

ε) που σχετίζονται με όπλα διαμετρήματος μέχρι 14,5 mm, και πυρομαχικά και συστατικά στοιχεία ειδικά σχεδιασμένα για τα όπλα αυτά, καθώς και με μη οπλισμένα στρατιωτικά οχήματα εδάφους και στρατιωτικά οχήματα εδάφους εξοπλισμένα με όπλα διαμετρήματος μέχρι 14,5 mm, και τα ανταλλακτικά τους, και με εκτοξευτήρες RPG, και πυρομαχικά ειδικά σχεδιασμένα για τα όπλα αυτά, και όλμους διαμετρήματος 60 mm και 82 mm και πυρομαχικά ειδικά σχεδιασμένα για τα όπλα αυτά, στις δυνάμεις ασφαλείας της ΚΑΔ, συμπεριλαμβανομένων των κρατικών μη στρατιωτικών οργάνων επιβολής του νόμου, όπου τα εν λόγω όπλα, πυρομαχικά, συστατικά στοιχεία και οχήματα προορίζονται αποκλειστικά για υποστήριξη ή για χρήση κατά τη διαδικασία ΜΤΑ στην ΚΑΔ, υπό την προϋπόθεση ότι η παροχή τέτοιας βοήθειας ή υπηρεσιών έχει κοινοποιηθεί τουλάχιστον 20 ημέρες νωρίτερα στην επιτροπή κυρώσεων,

▼M25

στ) που σχετίζονται με όπλα και άλλον συναφή φονικό εξοπλισμό που δεν απαριθμούνται στο άρθρο 3 στοιχείο ε), στις δυνάμεις ασφαλείας της ΚΑΔ, συμπεριλαμβανομένων των κρατικών μη στρατιωτικών οργάνων επιβολής του νόμου, όπου τα εν λόγω όπλα και ο εξοπλισμός προορίζονται αποκλειστικά για υποστήριξη ή για χρήση κατά τη διαδικασία ΜΤΑ στην ΚΑΔ, όπως εγκρίνονται εκ των προτέρων από την επιτροπή κυρώσεων.

▼M20

Άρθρο 4

Κατά παρέκκλιση από το άρθρο 2, υπό την προϋπόθεση ότι η παροχή της εν λόγω τεχνικής βοήθειας ή υπηρεσιών διαμεσολάβησης, χρηματοδότησης ή χρηματοδοτικής βοήθειας έχει εγκριθεί εκ των προτέρων από την επιτροπή κυρώσεων, οι απαγορεύσεις που προβλέπονται στο εν λόγω άρθρο δεν εφαρμόζονται στην παροχή τεχνικής βοήθειας, χρηματοδότησης ή χρηματοδοτικής βοήθειας για την πώληση, προμήθεια, μεταφορά ή εξαγωγή αγαθών και τεχνολογίας που απαριθμούνται στον Κοινό Στρατιωτικό Κατάλογο ή στην παροχή σχετικής τεχνικής βοήθειας ή υπηρεσιών διαμεσολάβησης.

▼B

Άρθρο 5

1. Δεσμεύονται όλα τα κεφάλαια και οι οικονομικοί πόροι που βρίσκονται στην ιδιοκτησία, ή κατοχή, ή ελέγχονται από φυσικό ή νομικό πρόσωπο, οντότητες ή οργανισμούς που απαριθμούνται στο παράρτημα I.

2. Κανένα κεφάλαιο ή οικονομικός πόρος δεν διατίθεται, άμεσα ή έμμεσα, στα φυσικά ή νομικά πρόσωπα, οντότητες ή οργανισμούς που απαριθμούνται στο παράρτημα I.

▼M10

3. Το παράρτημα I περιλαμβάνει φυσικά ή νομικά πρόσωπα, οντότητες και φορείς που ορίζονται από την επιτροπή κυρώσεων τα οποία: α) εμπλέκονται ή παρέχουν στήριξη για την τέλεση πράξεων που υπονομεύουν την ειρήνη, τη σταθερότητα και την ασφάλεια της Κεντροαφρικανικής Δημοκρατίας, συμπεριλαμβανομένων πράξεων που απειλούν ή εμποδίζουν τη διαδικασία σταθεροποίησης και συμφιλίωσης ή που υποδαυλίζουν τη βία· β) ενεργούν κατά παράβαση του εμπάργκο όπλων που θεσπίζεται στην παράγραφο 54 της ΑΣΑΗΕ 2127 (2013) ή έχουν άμεσα ή έμμεσα προχωρήσει σε προμήθεια, πώληση ή μεταφορά προς ένοπλες ομάδες ή εγκληματικά δίκτυα της Κεντροαφρικανικής Δημοκρατίας ή έχουν λάβει όπλα ή τυχόν συναφές υλικό ή οποιεσδήποτε τεχνικές συμβουλές, κατάρτιση ή συνδρομή, συμπεριλαμβανομένης της χρηματοδοτικής και οικονομικής βοήθειας, σχετικά με πράξεις βίας ένοπλων ομάδων ή εγκληματικών δικτύων στην Κεντροαφρικανική Δημοκρατία· ▼M15 γ) εμπλέκονται στον σχεδιασμό, την καθοδήγηση ή τη διάπραξη πράξεων στην Κεντροαφρικανική Δημοκρατία που παραβιάζουν το διεθνές δίκαιο ανθρώπινων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρώπινων δικαιωμάτων, συμπεριλαμβανομένων των πράξεων που συνεπάγονται στοχοποίηση αμάχων, των επιθέσεων για εθνοτικούς ή θρησκευτικούς λόγους, των επιθέσεων σε μη στρατιωτικούς στόχους, μεταξύ άλλων σε διοικητικά κέντρα, δικαστήρια, σχολεία και νοσοκομεία, και των απαγωγών και της αναγκαστικής εκτόπισης· ▼M10 δ) εμπλέκονται στον σχεδιασμό, την καθοδήγηση ή την τέλεση πράξεων σεξουαλικής βίας και βίας που συνδέεται με το φύλο στην Κεντροαφρικανική Δημοκρατία· ε) στρατολογούν ή χρησιμοποιούν παιδιά σε ένοπλες συγκρούσεις στην Κεντροαφρικανική Δημοκρατία, κατά παράβαση του ισχύοντος διεθνούς δικαίου· στ) παρέχουν στήριξη σε ένοπλες ομάδες ή σε εγκληματικά δίκτυα μέσω της παράνομης εκμετάλλευσης ή εμπορίας φυσικών πόρων, μεταξύ άλλων διαμαντιών, χρυσού, άγριων ζώων, καθώς και προϊόντων από άγρια ζώα, στην Κεντροαφρικανική Δημοκρατία ή από αυτήν· ζ) παρακωλύουν την παράδοση ανθρωπιστικής βοήθειας στην Κεντροαφρικανική Δημοκρατία ή την πρόσβαση σε ανθρωπιστική βοήθεια στην Κεντροαφρικανική Δημοκρατία ή τη διανομή της· ▼M15 η) εμπλέκονται στον σχεδιασμό, την καθοδήγηση, τη χρηματοδότηση ή τη διενέργεια επιθέσεων εναντίον αποστολών των Ηνωμένων Εθνών ή διεθνών αποστολών ασφάλειας, συμπεριλαμβανομένων της Minusca, των αποστολών της Ευρωπαϊκής Ένωσης και των γαλλικών επιχειρησιακών δυνάμεων που τις υποστηρίζουν, καθώς και εναντίον του προσωπικού της ανθρωπιστικής βοήθειας· ▼M10 θ) είναι ιθύνοντες οντότητας που έχει κατονομαστεί από την επιτροπή κυρώσεων ή έχουν παράσχει στήριξη ή έχουν δράσει για λογαριασμό ή εξ ονόματος ή υπό την καθοδήγηση προσώπου, οντότητας ή οργανισμού που έχει κατονομάσει η επιτροπή κυρώσεων, ή οντότητας που ανήκει ή ελέγχεται από πρόσωπο, οντότητα ή οργανισμό που έχει κατονομάσει η εν λόγω επιτροπή· ▼M15 ι) διαπράττουν πράξεις υποκίνησης βίας, ιδίως σε εθνοτική ή θρησκευτική βάση, οι οποίες υπονομεύουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας και εν συνεχεία αναπτύσσουν ή υποστηρίζουν δραστηριότητες που υποσκάπτουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας· ▼M28 ια) εμπλέκονται στον σχεδιασμό, την καθοδήγηση, τη χρηματοδότηση ή τη διάπραξη πράξεων στην ΚΑΔ που παραβιάζουν το διεθνές ανθρωπιστικό δίκαιο, συμπεριλαμβανομένων επιθέσεων κατά ιατρικού προσωπικού ή προσωπικού ανθρωπιστικής βοήθειας.

▼B

Άρθρο 6

Κατά παρέκκλιση από το άρθρο 5, οι αρμόδιες αρχές των κρατών μελών μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό τους όρους που οι ίδιες θεωρούν κατάλληλους, εφόσον πληρούνται οι ακόλουθες προϋποθέσεις:

α) Η ενδιαφερόμενη αρμόδια αρχή έχει αποφασίσει ότι τα κεφάλαια ή οι οικονομικοί πόροι: (i) είναι αναγκαία για την κάλυψη των βασικών αναγκών των φυσικών ή νομικών προσώπων, οντοτήτων ή οργανισμών που έχουν εγγραφεί στο παράρτημα I και των εξαρτώμενων από αυτά μελών της οικογενείας τους, περιλαμβανομένων των πληρωμών για είδη διατροφής, ενοικίου ή ενυπόθηκου δανείου, φαρμάκων και ιατρικής θεραπείας, φόρων, ασφαλίστρων και τελών προς επιχειρήσεις κοινής ωφελείας· (ii) προορίζονται αποκλειστικά για την πληρωμή εύλογων επαγγελματικών αμοιβών ή την κάλυψη δαπανών που έχουν σχέση με την παροχή νομικών υπηρεσιών· ή (iii) προορίζονται αποκλειστικά για την πληρωμή τελών ή επιβαρύνσεων για υπηρεσίες που αφορούν τη συνήθη τήρηση ή φύλαξη δεσμευμένων κεφαλαίων ή οικονομικών πόρων· και

β) το ενδιαφερόμενο κράτος μέλος έχει κοινοποιήσει στην επιτροπή κυρώσεων την απόφαση που αναφέρεται στο στοιχείο α), καθώς και την πρόθεσή του να χορηγήσει άδεια, η δε επιτροπή κυρώσεων δεν διατύπωσε αντίρρηση σχετικά εντός πέντε εργάσιμων ημερών από την κοινοποίηση.

Άρθρο 7

Κατά παρέκκλιση από το άρθρο 5, οι αρμόδιες αρχές των κρατών μελών μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό τους όρους που οι ίδιες θεωρούν κατάλληλους, εφόσον κρίνουν ότι η ενδιαφερόμενη αρμόδια αρχή έχει αποφασίσει ότι τα κεφάλαια ή οι οικονομικοί πόροι είναι αναγκαίοι για έκτακτες δαπάνες, υπό την προϋπόθεση ότι η διαπίστωση αυτή έχει κοινοποιηθεί από το ενδιαφερόμενο κράτος μέλος στην επιτροπή κυρώσεων και έχει εγκριθεί από την εν λόγω επιτροπή.

Άρθρο 8

Κατά παρέκκλιση από το άρθρο 5, οι αρμόδιες αρχές των κρατών μελών μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων, εφόσον πληρούνται οι ακόλουθες προϋποθέσεις:

α) τα κεφάλαια ή οι οικονομικοί πόροι υπόκεινται σε δικαστική, διοικητική ή διαιτητική δέσμευση που επιβλήθηκε πριν από την ημερομηνία κατά την οποία το πρόσωπο, η οντότητα ή ο οργανισμός που αναφέρεται στο άρθρο 5 ετέθη στο παράρτημα Ι, ή υπόκεινται σε δικαστική, διοικητική ή διαιτητική απόφαση που εκδόθηκε πριν από την ημερομηνία αυτή·

β) τα εν λόγω κεφάλαια ή οικονομικοί πόροι θα χρησιμοποιηθούν αποκλειστικά για να ικανοποιηθούν απαιτήσεις που έχουν κατοχυρωθεί βάσει μιας τέτοιας δέσμευσης ή απαιτήσεις που έχουν αναγνωρισθεί ως έγκυρες μέσω τέτοιας απόφασης, εντός των ορίων που θέτουν οι ισχύοντες νόμοι και κανονισμοί που διέπουν τα δικαιώματα των προσώπων που έχουν τις εν λόγω απαιτήσεις·

γ) η δέσμευση ή η απόφαση δεν γίνεται προς όφελος φυσικού ή νομικού προσώπου, οντότητας ή οργανισμού που περιλαμβάνεται στο παράρτημα Ι·

δ) η αναγνώριση της δέσμευσης ή της απόφασης δεν αντιβαίνει στη δημόσια τάξη του ενδιαφερομένου κράτους μέλους· και

ε) η δέσμευση ή η απόφαση έχουν κοινοποιηθεί από το κράτος μέλος στην επιτροπή κυρώσεων.

Άρθρο 9

Κατά παρέκκλιση από το άρθρο 5 και εφόσον υφίσταται οφειλή εκ μέρους περιληφθέντος στο παράρτημα Ι φυσικού ή νομικού προσώπου, οντότητας ή οργανισμού, δυνάμει σύμβασης ή συμφωνίας που είχε συναφθεί από, ή υποχρέωσης που εγεννήθη για, το εν λόγω φυσικό ή νομικό πρόσωπο, οντότητα ή οργανισμό, πριν από την ημερομηνία κατά την οποία το εν λόγω φυσικό ή νομικό πρόσωπο, η οντότητα ή ο οργανισμός κατονομάσθηκε από το Συμβούλιο Ασφαλείας των ΗΕ ή από την επιτροπή κυρώσεων, οι αρμόδιες αρχές των κρατών μελών δύνανται να εγκρίνουν, υπό ορισμένες προϋποθέσεις που κρίνουν κατάλληλες, την αποδέσμευση ορισμένων δεσμευμένων κεφαλαίων ή οικονομικών πόρων, υπό την προϋπόθεση ότι η αρμόδια αρχή έχει διαπιστώσει ότι:

α) τα κεφάλαια ή οι οικονομικοί πόροι θα χρησιμοποιηθούν για πληρωμή από φυσικό ή νομικό πρόσωπο, οντότητα ή οργανισμό που έχει εγγραφεί στο παράρτημα Ι·

β) η πληρωμή δεν γίνεται κατά παράβαση του άρθρου 5 παράγραφος 2· και

γ) η επιτροπή κυρώσεων έχει ενημερωθεί από το οικείο κράτος μέλος σχετικά με την πρόθεση χορήγησης άδειας 10 εργάσιμες ημέρες νωρίτερα.

Άρθρο 10

1. Το άρθρο 5 παράγραφος 2 δεν εμποδίζει την πίστωση των δεσμευμένων λογαριασμών εκ μέρους χρηματοδοτικών ή πιστωτικών ιδρυμάτων τα οποία λαμβάνουν κεφάλαια που μεταφέρονται από τρίτους στον λογαριασμό των φυσικών ή νομικών προσώπων, οντοτήτων ή οργανισμών που έχουν εγγραφεί στους καταλόγους του παραρτήματος Ι, υπό τον όρο ότι οι πιστώσεις αυτές δεσμεύονται επίσης. Το χρηματοδοτικό ή πιστωτικό ίδρυμα ενημερώνει αμέσως τις αρμόδιες αρχές για τις συναλλαγές αυτές.

2. Το άρθρο 5 παράγραφος 2 δεν εφαρμόζεται στην πίστωση των δεσμευμένων λογαριασμών με: α) τόκους ή άλλα κέρδη σε σχέση με αυτούς του λογαριασμούς· β) πληρωμές που οφείλονται βάσει συμβάσεων, συμφωνιών ή υποχρεώσεων που είχαν συναφθεί ή προέκυψαν πριν από την ημερομηνία κατά την οποία το φυσικό ή νομικό πρόσωπο, η οντότητα ή ο οργανισμός που αναφέρεται στο άρθρο 5 ετέθη στο παράρτημα Ι· ή γ) πληρωμές οφειλόμενες βάσει δικαστικής, διοικητικής ή διαιτητικής δέσμευσης ή απόφασης, όπως αναφέρεται στο άρθρο 8· και εφόσον οι εν λόγω τόκοι, τα άλλα κέρδη και οι πληρωμές έχουν δεσμευθεί σύμφωνα με το άρθρο 5 παράγραφος 1.

Άρθρο 11

1. Με την επιφύλαξη των εφαρμοστέων κανόνων σχετικά με την υποβολή εκθέσεων, την εμπιστευτικότητα και το επαγγελματικό απόρρητο, τα φυσικά και νομικά πρόσωπα, οι οντότητες και οι οργανισμοί: α) παρέχουν αμέσως κάθε πληροφορία που μπορεί να διευκολύνει τη συμμόρφωση προς τον παρόντα κανονισμό, όπως δεσμευμένους λογαριασμούς και ποσά σύμφωνα με το άρθρο 5, στην αρμόδια αρχή του κράτους μέλους στο οποίο κατοικούν ή ευρίσκονται, και τη διαβιβάζουν, απευθείας ή μέσω του κράτους μέλους, στην Επιτροπή· και β) συνεργάζονται με την αρμόδια αρχή σε κάθε έλεγχο των εν λόγω πληροφοριών.

2. Κάθε πρόσθετη πληροφορία που λαμβάνεται απευθείας από την Επιτροπή τίθεται στη διάθεση των κρατών μελών.

3. Κάθε πληροφορία που παρέχεται ή λαμβάνεται σύμφωνα με το παρόν άρθρο χρησιμοποιείται μόνον για τους σκοπούς για τους οποίους παρεσχέθη ή ελήφθη.

Άρθρο 12

Απαγορεύεται η συμμετοχή, εν γνώσει και εκ προθέσεως, σε δραστηριότητες με αντικείμενο ή αποτέλεσμα την καταστρατήγηση των μέτρων που αναφέρονται στα άρθρα 2 και 5.

Άρθρο 13

1. Η δέσμευση κεφαλαίων και οικονομικών πόρων ή η άρνηση διάθεσης κεφαλαίων ή οικονομικών πόρων, που γίνεται καλόπιστα και με την πεποίθηση ότι συνάδει με τον παρόντα κανονισμό, δεν θεμελιώνει κανενός είδους ευθύνη για το φυσικό ή νομικό πρόσωπο ή οντότητα ή οργανισμό που προέβη σε αυτήν ή εις βάρος των διευθυντών ή των υπαλλήλων τους, εκτός εάν αποδειχθεί ότι τα κεφάλαια και οι οικονομικοί πόροι δεσμεύθηκαν ή παρακρατήθηκαν λόγω αμέλειας.

2. Οι ενέργειες φυσικών ή νομικών προσώπων, οντοτήτων ή οργανισμών δεν θεμελιώνουν κανενός είδους ευθύνη αυτών, εάν δεν γνώριζαν και δεν είχαν εύλογη αιτία να υποπτευθούν ότι με τις ενέργειές τους θα παραβίαζαν τις απαγορεύσεις που προβλέπονται στον παρόντα κανονισμό.

Άρθρο 14

1. Δεν ικανοποιούνται απαιτήσεις σε σχέση με οποιαδήποτε σύμβαση ή συναλλαγή, της οποίας η εκτέλεση έχει επηρεαστεί, άμεσα ή έμμεσα, εν όλω ή εν μέρει, από τα μέτρα που επιβάλλει ο παρών κανονισμός, περιλαμβανομένων των απαιτήσεων για αποζημίωση ή άλλων παρόμοιων απαιτήσεων, όπως απαίτηση συμψηφισμού ή απαίτηση βάσει εγγυήσεως, ιδίως απαίτηση για παράταση ισχύος ή πληρωμή ομολόγου, εγγύησης ή αποζημίωσης, και ειδικότερα χρηματοπιστωτικής εγγύησης ή αποζημίωσης οιασδήποτε μορφής, εφόσον προβάλλονται από: α) κατονομαζόμενα φυσικά ή νομικά πρόσωπα, οντότητες ή οργανισμούς που αναγράφονται στο παράρτημα I. β) οποιοδήποτε φυσικό ή νομικό πρόσωπο, οντότητα ή οργανισμό που ενεργεί μέσω ή εξ ονόματος ενός από τα πρόσωπα, τις οντότητες ή τους οργανισμούς που αναφέρονται στο στοιχείο α).

2. Σε οποιαδήποτε διαδικασία για την εκτέλεση απαίτησης, το βάρος της απόδειξης ότι η ικανοποίηση της απαίτησης δεν απαγορεύεται από την παράγραφο 1 φέρει το φυσικό ή νομικό πρόσωπο, οντότητα ή οργανισμός που επιδιώκει την ικανοποίηση της εν λόγω απαίτησης.

3. Το παρόν άρθρο δεν θίγει το δικαίωμα των φυσικών ή νομικών προσώπων, οντοτήτων και οργανισμών που αναφέρονται στην παράγραφο 1 για δικαστικό έλεγχο της νομιμότητας της αθέτησης συμβατικών υποχρεώσεων σύμφωνα με τον παρόντα κανονισμό.

Άρθρο 15

1. Η Επιτροπή και τα κράτη μέλη ενημερώνονται αμοιβαία για τα μέτρα που λαμβάνουν δυνάμει του παρόντος κανονισμού, καθώς και για άλλες συναφείς πληροφορίες που διαθέτουν σχετικά με τον παρόντα κανονισμό, ιδίως πληροφορίες: α) που αφορούν κεφάλαια δεσμευμένα βάσει του άρθρου 5 και εξουσιοδοτήσεις που χορηγήθηκαν σύμφωνα με τα άρθρα 6, 7 και 8· β) που αφορούν παραβάσεις και προβλήματα εφαρμογής, καθώς και αποφάσεις εθνικών δικαστηρίων.

2. Τα κράτη μέλη ενημερώνονται αμοιβαία και ενημερώνουν την Επιτροπή για οποιαδήποτε άλλη σχετική πληροφορία έχουν στη διάθεσή τους, η οποία θα μπορούσε να επηρεάσει την αποτελεσματική εφαρμογή του παρόντος κανονισμού.

Άρθρο 16

Η Επιτροπή έχει την εξουσία να τροποποιεί το παράρτημα ΙΙ βάσει των πληροφοριών που παρέχουν τα κράτη μέλη.

Άρθρο 17

1. Όταν το Συμβούλιο ασφαλείας του Οργανισμού των Ηνωμένων Εθνών ή η Επιτροπή κυρώσεων θέτει στον κατάλογο ένα φυσικό ή νομικό πρόσωπο, οντότητα ή φορέα και παρέχει το σκεπτικό του χαρακτηρισμού αυτού, το Συμβούλιο θέτει το φυσικό ή νομικό πρόσωπο, οντότητα ή φορέα στο παράρτημα I. Το Συμβούλιο ανακοινώνει την απόφασή του και το σκεπτικό στο οικείο φυσικό ή νομικό πρόσωπο, οντότητα ή φορέα, είτε αμέσως, αν η διεύθυνση του είναι γνωστή, είτε δημοσιεύοντας ανακοίνωση που δίνει στους ανωτέρω ενδιαφερομένους τη δυνατότητα να υποβάλλουν παρατηρήσεις.

2. Αν υποβληθούν παρατηρήσεις, ή νέα ουσιώδη στοιχεία, το Συμβούλιο επανεξετάζει την απόφασή του και ενημερώνει το φυσικό ή νομικό πρόσωπο, οντότητα ή φορέα.

3. Όταν ο Οργανισμός των Ηνωμένων Εθνών αποφασίζει να αφαιρέσει από τον κατάλογο ένα φυσικό ή νομικό πρόσωπο οντότητα ή φορέα, ή να αλλάξει τα στοιχεία ταυτότητός του, τροποποιεί αναλόγως το παράρτημα I.

Άρθρο 18

Το παράρτημα I περιλαμβάνει τυχόν πληροφορίες που δίνει το Συμβούλιο Ασφαλείας ή η Επιτροπή κυρώσεων, αναγκαίες για να ταυτοποιηθεί ένα ενδιαφερόμενο φυσικό ή νομικό πρόσωπο, οντότητα ή φορέας .Για τα φυσικά πρόσωπα, οι πληροφορίες αυτές μπορούν να περιλαμβάνουν ονόματα, ψευδώνυμα, ημερομηνία και τόπο γεννήσεως, εθνικότητα, αριθμό διαβατηρίου και ταυτότητος, φύλο, διεύθυνση αν είναι γνωστή, και λειτουργία ή επάγγελμα. Για τα νομικά πρόσωπα, οντότητες ή φορείς, οι πληροφορίες αυτές μπορούν να περιλαμβάνουν την επωνυμία, τον τόπο, την ημερομηνία και τον αριθμό εγγραφής, και τον τόπο λειτουργίας. Το παράρτημα I περιλαμβάνει και τον αριθμό χαρακτηρισμού από το Συμβούλιο Ασφαλείας ή την Επιτροπή κυρώσεων.

Άρθρο 19

1. Τα κράτη μέλη θεσπίζουν τους κανόνες για τις κυρώσεις που επιβάλλονται σε περίπτωση παράβασης των διατάξεων του παρόντος κανονισμού και λαμβάνουν όλα τα αναγκαία μέτρα για να εξασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές.

2. Τα κράτη μέλη κοινοποιούν τους κανόνες της παραγράφου 1 στην Επιτροπή αμελλητί μετά την έναρξη ισχύος του παρόντος κανονισμού και της κοινοποιούν κάθε μεταγενέστερη τροποποίησή τους.

▼M20

Άρθρο 19α

1. Το Συμβούλιο, η Επιτροπή και ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («Ύπατος Εκπρόσωπος») δύνανται να επεξεργαστούν δεδομένα προσωπικού χαρακτήρα για να εκτελούν τα καθήκοντά τους βάσει του παρόντος κανονισμού. Τα καθήκοντα αυτά περιλαμβάνουν: α) όσον αφορά το Συμβούλιο, να καταρτίζει και να τροποποιεί το παράρτημα Ι β) όσον αφορά τον Ύπατο Εκπρόσωπο, να προετοιμάζει τροποποιήσεις του παραρτήματος Ι γ) όσον αφορά την Επιτροπή: i) να προσθέτει τα περιεχόμενα του παραρτήματος I στον ηλεκτρονικό, ενοποιημένο κατάλογο προσώπων, ομάδων και οντοτήτων που υπόκεινται σε οικονομικά περιοριστικά μέτρα της Ένωσης και στον διαδραστικό χάρτη των κυρώσεων, που και οι δύο είναι δημόσια διαθέσιμοι· ii) να επεξεργάζεται πληροφορίες σχετικά με τις επιπτώσεις των μέτρων του παρόντος κανονισμού, όπως η αξία δεσμευμένων κεφαλαίων, και πληροφορίες σχετικά με άδειες που χορηγούν οι αρμόδιες αρχές.

2. Το Συμβούλιο, η Επιτροπή και ο Ύπατος Εκπρόσωπος δύνανται να επεξεργαστούν κατά περίπτωση δεδομένα που συνδέονται με αξιόποινες πράξεις τις οποίες έχουν διαπράξει φυσικά πρόσωπα που έχουν καταχωριστεί στον κατάλογο, και με ποινικές καταδίκες αυτών των προσώπων ή με μέτρα ασφαλείας όσον αφορά τα εν λόγω πρόσωπα, μόνο στον βαθμό που η επεξεργασία είναι απαραίτητη για την κατάρτιση του παραρτήματος I.

3. Για τους σκοπούς του παρόντος κανονισμού, το Συμβούλιο, η υπηρεσία της Επιτροπής που αναφέρεται στο παράρτημα ΙΙ του παρόντος κανονισμού και ο Ύπατος Εκπρόσωπος ορίζονται ως «υπεύθυνοι επεξεργασίας» κατά την έννοια του άρθρου 3 σημείο 8 του κανονισμού (ΕΕ) 2018/1725, προκειμένου να διασφαλιστεί ότι τα οικεία φυσικά πρόσωπα μπορούν να ασκούν τα δικαιώματά τους δυνάμει του κανονισμού (ΕΕ) 2018/1725.

▼B

Άρθρο 20

1. Τα κράτη μέλη ορίζουν τις αρμόδιες αρχές που αναφέρονται στον παρόντα κανονισμό και τις προσδιορίζουν στους δικτυακούς τόπους που απαριθμούνται στο παράρτημα II. Τα κράτη μέλη κοινοποιούν στην Επιτροπή τυχόν αλλαγές στις διευθύνσεις των δικτυακών τους τόπων που απαριθμούνται στο παράρτημα ΙΙ.

2. Τα κράτη μέλη κοινοποιούν στην Επιτροπή τις αρμόδιες αρχές τους, μαζί με τα στοιχεία επικοινωνίας τους, αμελλητί μετά την έναρξη ισχύος του κανονισμού και της κοινοποιούν κάθε μεταγενέστερη τροποποίησή τους.

3. Εφόσον ο παρών κανονισμός επιβάλλει την κοινοποίηση, ενημέρωση ή με άλλο τρόπο επικοινωνία με την Επιτροπή, η διεύθυνση και τα λοιπά στοιχεία επικοινωνίας που χρησιμοποιούνται για την εν λόγω επικοινωνία είναι αυτά που αναφέρονται στο παράρτημα II.

Άρθρο 21

Ο παρών κανονισμός εφαρμόζεται:

α) εντός του εδάφους της Ένωσης, συμπεριλαμβανομένου του εναέριου χώρου της·

β) επί αεροσκαφών ή πλοίων που υπάγονται στη δικαιοδοσία κράτους μέλους·

γ) σε κάθε πρόσωπο εντός ή εκτός του εδάφους της Ένωσης που είναι υπήκοος κράτους μέλους·

δ) σε κάθε νομικό πρόσωπο, οντότητα ή οργανισμό, εντός ή εκτός του εδάφους της Ένωσης, που έχει συσταθεί ή δημιουργηθεί βάσει του δικαίου κράτους μέλους·

ε) σε κάθε νομικό πρόσωπο, οντότητα ή οργανισμό για τις εμπορικές πράξεις που πραγματοποιεί εν όλω ή εν μέρει εντός της Ένωσης.

Άρθρο 22

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

▼M2









ΠΑΡΑΡΤΗΜΑ Ι

ΚΑΤΑΛΟΓΟΣ ΤΩΝ ΠΡΟΣΩΠΩΝ ΚΑΙ ΟΝΤΟΤΗΤΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 5

▼M12

Α. Πρόσωπα

▼M23

1. Francois Yangouvonda BOZIZÉ [γνωστός και ως: α) Bozize Yangouvonda β) Samuel Peter Mudde (γεννηθείς στις 16 Δεκεμβρίου 1948, στο Izo, Νότιο Σουδάν)]

Αξίωμα: α) Πρώην ανώτατος άρχων της Κεντροαφρικανικής Δημοκρατίας β) Καθηγητής

Ημερομηνία γέννησης: α) 14 Οκτωβρίου 1946 β) 16 Δεκεμβρίου 1948

Τόπος γέννησης: α) Mouila, Γκαμπόν β) Izo, Νότιο Σουδάν

Ιθαγένεια: α) Κεντροαφρικανική Δημοκρατία β) Νότιο Σουδάν

Αριθμός διαβατηρίου: D00002264, εκδοθέν στις 11 Ιουνίου 2013 (εκδοθέν από τον Υπουργό Εξωτερικών, στο Juba, Νότιο Σουδάν. Λήγει στις 11 Ιουνίου 2017. Διπλωματικό διαβατήριο εκδοθέν στο όνομα Samuel Peter Mudde)

Αριθμός εθνικής ταυτότητας: M4800002143743 (Προσωπικός αριθμός στο διαβατήριο)

Διεύθυνση: α) Ουγκάντα β) Μπανγκουί, Κεντροαφρικανική Δημοκρατία (μετά την επιστροφή του από την Ουγκάντα τον Δεκέμβριο του 2019)

Ημερομηνία καταχώρισης στον κατάλογο του ΟΗΕ: 9 Μαΐου 2014

Άλλες πληροφορίες: Το όνομα της μητέρας του είναι Martine Kofio. Φωτογραφία διαθέσιμη για καταχώριση στην ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/How-we-work/Notices/View-UN-Notices-Individuals

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Bozizé καταχωρίσθηκε στις 9 Μαΐου 2014 σύμφωνα με την παράγραφο 36 της απόφασης 2134 (2014) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”.

Συμπληρωματικές πληροφορίες

Κατόπιν συνεννόησης με τους υποστηρικτές του, υποκίνησε την επίθεση της 5ης Δεκεμβρίου 2013 στο Μπανγκουί. Έκτοτε, συνέχισε να απεργάζεται αποσταθεροποιητικές επιχειρήσεις με στόχο τη διατήρηση των εντάσεων στην πρωτεύουσα της ΚΑΔ. Σύμφωνα με πληροφορίες, ο Bozizé δημιούργησε την ομάδα πολιτοφυλάκων αντι-Μπαλακά προτού διαφύγει από την ΚΑΔ στις 24 Μαρτίου 2013. Με ανακοινωθέν, ο Bozizé ζήτησε από τις ομάδες των πολιτοφυλάκων του να συνεχίσουν τις βιαιοπραγίες κατά του σημερινού καθεστώτος και κατά των ισλαμιστών. Σύμφωνα με πληροφορίες, ο Bozizé παρέσχε χρηματοδοτική και υλική στήριξη σε πολιτοφύλακες που δρουν με σκοπό να αποσταθεροποιήσουν την εν εξελίξει μεταβατική διαδικασία και να τον επαναφέρουν στην εξουσία. Το μεγαλύτερο μέρος των πολιτοφυλάκων αντι-Μπαλακά προέρχονται από τις ένοπλες δυνάμεις της Κεντροαφρικανικής Δημοκρατίας που είχαν αυτομολήσει στην επαρχία μετά το πραξικόπημα και στη συνέχεια αναδιοργανώθηκαν από τον Bozizé. Ο Bozizé και οι υποστηρικτές του ελέγχουν το ήμισυ και πλέον των μονάδων πολιτοφυλάκων αντι-Μπαλακά.

Οι δυνάμεις που παρέμειναν πιστές στον Bozizé ήταν οπλισμένες με όπλα εφόδου, όλμους και εκτοξευτήρες πυραύλων και εμπλέκονται διαρκώς περισσότερο σε επιθέσεις αντιποίνων κατά του μουσουλμανικού πληθυσμού της ΚΑΔ. Η κατάσταση στην ΚΑΔ επιδεινώθηκε ταχύτατα μετά την επίθεση που σημειώθηκε στις 5 Δεκεμβρίου 2013, στο Μπανγκουί από δυνάμεις αντι-Μπαλακά, αφήνοντας πάνω από 700 νεκρούς.

▼M19

2. Nourredine ADAM (γνωστός και ως: α) Nureldine Adam, β) Nourreldine Adam, γ) Nourreddine Adam, δ) Mahamat Nouradine Adam), ε) Mohamed Adam Brema Abdallah)

Χαρακτηρισμός: α) Στρατηγός β) υπουργός Εθνικής Ασφάλειας γ) Γενικός Διευθυντής της «Άτυπης Επιτροπής για την Υπεράσπιση των Δημοκρατικών Επιτευγμάτων»

Ημερομηνία γέννησης: α) 1970 β) 1969 γ) 1971 δ) 1η Ιανουαρίου 1970 ε) 1η Ιανουαρίου 1971

Τόπος γέννησης: α) Ndele, Κεντροαφρικανική Δημοκρατία β) Algenana, Σουδάν

Ιθαγένεια: α) Κεντροαφρικανική Δημοκρατία β) Σουδάν

Αριθ. διαβατηρίου: α) D00001184 (διαβατήριο ΚΑΔ) β) αριθ. P04838205, εκδοθέν στις 10 Ιουνίου 2018 (εκδοθέν στο Bahri, Σουδάν. Λήγει στις 9 Ιουνίου 2023. Διαβατήριο εκδοθέν στο όνομα του Mohamed Adam Brema Abdallah)

Αριθμός εθνικής ταυτότητας: α) 202-2708-8368 (Σουδάν)

Διεύθυνση: α) Birao, Κεντροαφρικανική Δημοκρατία β) Σουδάν

Ημερομηνία χαρακτηρισμού από τον ΟΗΕ: 9 Μαΐου 2014

Άλλες πληροφορίες: Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/How-we-work/Notices/View-UN-Notices-Individuals

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Nourredine καταχωρίσθηκε στις 9 Μαΐου 2014 σύμφωνα με την παράγραφο 36 της απόφασης 2134 (2014) ως «εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ.».

Συμπληρωματικές πληροφορίες

Ο Noureddine είναι ένας από τους πρώτους ηγέτες της οργάνωσης ανταρτών Σελέκα. Ταυτοποιήθηκε ως στρατηγός και πρόεδρος μιας ένοπλης ομάδας ανταρτών της Σελέκα, της Κεντρικής PJCC, μιας ομάδας που είναι επίσημα γνωστή ως Συνέλευση Πατριωτών για τη Δικαιοσύνη και την Ειρήνη, όπως και με το ακρωνύμιο CPJP. Ως πρώην επικεφαλής της ομάδας «Fundamental», η οποία αποσχίσθηκε από τη Συνέλευση Πατριωτών για τη Δικαιοσύνη και την Ειρήνη (CPJP/F), διατέλεσε στρατιωτικός συντονιστής της πρώην Σελέκα στις επιθέσεις της προηγούμενης εξέγερσης στην Κεντροαφρικανική Δημοκρατία που διήρκεσε από τις αρχές του Δεκεμβρίου του 2012 έως τον Μάρτιο του 2013. Χωρίς τη βοήθεια του Noureddine και τη στενή του σχέση με τις Ειδικές Δυνάμεις του Τσαντ, η Σελέκα μάλλον δεν θα είχε αποσπάσει την εξουσία από τον πρώην Πρόεδρο της ΚΑΔ Francois Bozizé.

Μετά το διορισμό της προσωρινής Προέδρου Catherine Samba-Panza στις 20 Ιανουαρίου 2014, υπήρξε ένας από τους βασικούς αρχιτέκτονες της τακτικής υποχώρησης της πρώην Σελέκα στη Σιμπούτ με στόχο να θέσει σε εφαρμογή το σχέδιό του για τη δημιουργία μουσουλμανικού αρχηγείου στο βόρειο τμήμα της χώρας. Έδωσε επίσης ρητή εντολή στις πιστές σε αυτόν δυνάμεις να αγνοήσουν τις διαταγές της μεταβατικής κυβέρνησης και της στρατιωτικής ηγεσίας της Διεθνούς αποστολής Υποστήριξης της Κεντροαφρικανικής Δημοκρατίας υπό Αφρικανική Ηγεσία (MISCA). Ο Noureddine έχει αναλάβει ενεργά την ηγεσία της πρώην Σελέκα, δηλαδή των πρώην δυνάμεων της οργάνωσης Σελέκα που διέλυσε ο Djotodia τον Σεπτέμβριο του 2013, και διευθύνει τις επιχειρήσεις κατά χριστιανικών συνοικιών, ενώ εξακολουθεί να παρέχει σημαντική στήριξη και ηγεσία στις πρώην δυνάμεις Σελέκα που δρουν στην ΚΑΔ.

Ο Nourredine καταχωρίσθηκε επίσης στις 9 Μαΐου 2014 σύμφωνα με την παράγραφο 36 στοιχείο β) της απόφασης 2134 (2014) ως «συμμετέχων στο σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση.».

Μετά την επανάκτηση του ελέγχου του Μπανγκουί στις 24 Μαρτίου 2013 από τους αντάρτες Σελέκα, ο Nourredine Adam διορίσθηκε υπουργός Εθνικής Ασφάλειας και κατόπιν Γενικός Διευθυντής της «Άτυπης Επιτροπής για την Υπεράσπιση των Δημοκρατικών Επιτευγμάτων» (Comité extraordinaire de défense des acquis démocratiques — CEDAD, ήτοι της καταργηθείσας υπηρεσίας πληροφοριών της ΚΑΔ). Ο Nourredine Adam χρησιμοποίησε τη CEDAD ως προσωπική πολιτική αστυνομία, πραγματοποιώντας πολλές αυθαίρετες συλλήψεις, βασανισμούς και εκτελέσεις με συνοπτικές διαδικασίες. Επιπλέον, ο Noureddine υπήρξε ένας από τους πρωταγωνιστές της σφαγής στην Boy Rabe. Τον Αύγουστο του 2013 οι δυνάμεις Σελέκα επιτέθηκαν στην Boy Rabe, μια συνοικία της ΚΑΔ που θεωρείτο προπύργιο των υποστηρικτών του François Bozizé και της εθνοτικής του ομάδας. Σύμφωνα με τις πληροφορίες, στρατεύματα της Σελέκα, με το πρόσχημα της αναζήτησης κρυπτών όπλων, σκότωσαν μεγάλο αριθμό αμάχων και διέπραξαν βίαιες λεηλασίες. Όταν οι επιδρομές αυτές εξαπλώθηκαν και σε άλλες συνοικίες, χιλιάδες κάτοικοι κατέφυγαν στο διεθνές αεροδρόμιο, το οποίο θεωρείτο ασφαλές μέρος λόγω της παρουσίας γαλλικών στρατευμάτων, και κατέλαβαν το διάδρομο προσγείωσης.

Ο Nourredine καταχωρίσθηκε επίσης στις 9 Μαΐου 2014 σύμφωνα με την παράγραφο 37 στοιχείο δ) της απόφασης 2134 (2014) ως «παρέχων στήριξη προς ένοπλες ομάδες ή εγκληματικά δίκτυα μέσω της παράνομης εκμετάλλευσης φυσικών πόρων».

Στις αρχές του 2013 ο Nourredine Adam διαδραμάτισε σημαντικό ρόλο στο πλαίσιο των δικτύων χρηματοδότησης της πρώην Σελέκα. Ταξίδεψε στη Σαουδική Αραβία, το Κατάρ και τα Ηνωμένα Αραβικά Εμιράτα με σκοπό τη συγκέντρωση κεφαλαίων υπέρ της προηγούμενης εξέγερσης. Υπήρξε επίσης διακινητής στο πλαίσιο του δικτύου παράνομης διακίνησης διαμαντιών του Τσαντ που δρα μεταξύ Κεντροαφρικανικής Δημοκρατίας και Τσαντ.

▼M3 —————

▼M23

4. Alfred YEKATOM (γνωστός και ως: α) Alfred Yekatom Saragba β) Alfred Ekatom γ) Alfred Saragba δ) Colonel Rombhot, ε) Colonel Rambo στ) Colonel Rambot ζ) Colonel Rombot η) Colonel Romboh)

Χαρακτηρισμός: Επιδεκανέας των κεντροαφρικανικών ενόπλων δυνάμεων (FACA)

Ημερομηνία γέννησης: 23 Ιουνίου 1976

Τόπος γέννησης: Κεντροαφρικανική Δημοκρατία

Ιθαγένεια: Κεντροαφρικανική Δημοκρατία

Διεύθυνση: α) Mbaiki, Επαρχία Lobaye, Κεντροαφρικανική Δημοκρατία (τηλ. +236 72 15 47 07 / +236 75 09 43 41) β) Bimbo, Επαρχία Ombella-Mpoko, Κεντροαφρικανική Δημοκρατία (προηγούμενη διαμονή) γ) Χάγη (μετά την προσαγωγή του στο Διεθνές Ποινικό Δικαστήριο στις 17 Νοεμβρίου 2018)

Ημερομηνία καταχώρισης στον κατάλογο του ΟΗΕ: 20 Αυγούστου 2015

Άλλες πληροφορίες: Έχει ελέγξει και διοικήσει μεγάλη ομάδα ενόπλων ανδρών πολιτοφυλακής. Το όνομα του πατέρα του (θετός πατέρας) είναι Ekatom Saragba (άλλη γραφή: Yekatom Saragba). Αδελφός του Yves Saragba, διοικητή των αντι-Μπαλακά στο Batalimo, της επαρχίας Lobaye και πρώην στρατιώτη των FACA. Σωματικά χαρακτηριστικά: χρώμα οφθαλμών: μαύρο, χρώμα μαλλιών: φαλακρός, χρώμα επιδερμίδας: μαύρο, ύψος: 170 cm, βάρος: 100kg.

Φωτογραφία διαθέσιμη για καταχώριση στην ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/How-we-work/Notices/View-UN-Notices-Individuals

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Alfred Yekatom καταχωρίσθηκε στις 20 Αυγούστου 2015 δυνάμει της παραγράφου 11 της απόφασης 2196 (2015) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ, συμπεριλαμβανομένων πράξεων οι οποίες απειλούν ή παραβιάζουν μεταβατικές συμφωνίες, ή που απειλούν ή εμποδίζουν τη διαδικασία πολιτικής μετάβασης, μη εξαιρουμένης της μετάβασης προς ελεύθερες και αδιάβλητες δημοκρατικές εκλογές, ή που υποδαυλίζουν τη βία.”

Συμπληρωματικές πληροφορίες:

Ο Alfred Yekatom, γνωστός και ως Colonel Rombhot, είναι αρχηγός πολιτοφυλακής μιας φράξιας του κινήματος αντι-Μπαλακά, γνωστής ως “αντι-Μπαλακά από τον Νότο”. Έφερε τον βαθμό του επιδεκανέα των Forces Armées Centrafricaines (FACA — κεντροαφρικανικές ένοπλες δυνάμεις).

Ο Yekatom συμμετείχε και παρείχε στήριξη στην τέλεση πράξεων οι οποίες υπονομεύουν την ειρήνη, τη σταθερότητα και την ασφάλεια της Κεντροαφρικανικής Δημοκρατίας, συμπεριλαμβανομένων πράξεων που απειλούν τις μεταβατικές συμφωνίες ή που απειλούν τη διαδικασία πολιτικής μετάβασης. Ο Yekatom ήλεγχε και διοικούσε μεγάλη ομάδα ενόπλων πολιτοφυλάκων με παρουσία στη συνοικία PK9 στο Μπανγκουί και στις πόλεις Bimbo (επαρχία Ombella-Mpoko), Cekia, Pissa, και Mbaïki (πρωτεύουσα της επαρχίας Lobaye) και είχε την έδρα του σε παραχωρούμενη δασική έκταση στο Batalimo.

Ο Yekatom ελέγχει άμεσα δώδεκα σημεία ελέγχου επανδρωμένα κατά μέσον όρο με δέκα ενόπλους πολιτοφύλακες με στρατιωτικές στολές και φέροντες όπλα, μεταξύ άλλων και στρατιωτικά όπλα εφόδου, από την κύρια γέφυρα μεταξύ Bimbo και Μπανγκουί στο Mbaïki (επαρχία Lobaye) και από την Pissa στο Batalimo (παρακειμένως της μεθορίου με τη Δημοκρατία του Κονγκό), εισπράττοντας παρανόμως φόρους από ιδιωτικά οχήματα και μοτοσικλέτες, επιβατικά φορτηγάκια, φορτηγά εξαγωγής δασικών πόρων στο Καμερούν και το Τσαντ, αλλά και από πλοία που πλέουν στον ποταμό Oubangui. Ο Yekatom έχει παρατηρηθεί από αυτόπτες μάρτυρες να εισπράττει αυτοπροσώπως μέρος των προαναφερθέντων παράνομων φόρων. Σύμφωνα με μαρτυρίες, ο Yekatom και οι πολιτοφύλακές του έχουν προβεί σε φόνους αμάχων.

5. Habib SOUSSOU (γνωστός και ως: Soussou Abib)

Χαρακτηρισμός: Συντονιστής των αντι-Μπαλακά για την επαρχία Lobaye β) Αρχιδεκανέας των Κεντροαφρικανικών Ενόπλων Δυνάμεων (FACA)

Ημερομηνία γέννησης: 13 Μαρτίου 1980

Τόπος γέννησης: Κεντροαφρικανική Δημοκρατία

Ιθαγένεια: Κεντροαφρικανική Δημοκρατία

Διεύθυνση: Boda, Κεντροαφρικανική Δημοκρατία (τηλ. +236 72198628)

Ημερομηνία καταχώρισης στον κατάλογο του ΟΗΕ: 20 Αυγούστου 2015

Άλλες πληροφορίες: Ορίσθηκε διοικητής ζώνης των αντι-Μπαλακά (COMZONE) στην Boda στις 11 Απριλίου 2014 και στις 28 Ιουνίου 2014 για ολόκληρη την επαρχία Lobaye. Υπό την διοίκησή του εξακολούθησαν να διαπράττονται στοχευμένοι φόνοι, συγκρούσεις και επιθέσεις κατά ανθρωπιστικών οργανώσεων και εργαζομένων στον τομέα της ανθρωπιστικής βοήθειας. Σωματικά χαρακτηριστικά: χρώμα οφθαλμών: καστανό, χρώμα μαλλιών: μαύρο, ύψος: 160 cm, βάρος: 60 kg. Φωτογραφία διαθέσιμη για καταχώριση στην ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/How-we-work/Notices/View-UN-Notices-Individuals

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Habib Soussou καταχωρίσθηκε στις 20 Αυγούστου 2015 δυνάμει των παραγράφων 11 και 12 στοιχεία β) και ε) της απόφασης 2196 (2015) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ, συμπεριλαμβανομένων πράξεων οι οποίες απειλούν ή παραβιάζουν μεταβατικές συμφωνίες, ή που απειλούν ή εμποδίζουν τη διαδικασία πολιτικής μετάβασης, μη εξαιρουμένης της μετάβασης προς ελεύθερες και αδιάβλητες δημοκρατικές εκλογές, ή που υποδαυλίζουν τη βία” που “εμπλέκεται στο σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης” και “παρακωλύει την παράδοση ή την πρόσβαση στην ανθρωπιστική βοήθεια στην ΚΑΔ, ή τη διανομή της”.

Συμπληρωματικές πληροφορίες:

Ο Habib Soussou ορίσθηκε διοικητής ζώνης των αντι-Μπαλακά (COMZONE) στην Boda στις 11 Απριλίου 2014 και ισχυρίζεται ότι ήταν, ως εκ τούτου, υπεύθυνος για την κατάσταση ασφαλείας στην sous-préfecture. Στις 28 Ιουνίου 2014, ο γενικός συντονιστής των αντι-Μπαλακά Patrice Edouard Ngaïssona όρισε τον Habib Soussou επαρχιακό συντονιστή για την πόλη Boda από τις 11 Απριλίου 2014 και από τις 28 Ιουνίου 2014 για ολόκληρη την επαρχία Lobaye. Στοχευμένοι φόνοι, συγκρούσεις και επιθέσεις από αντι-Μπαλακά στην Boda κατά ανθρωπιστικών οργανώσεων και εργαζομένων στον τομέα της ανθρωπιστικής βοήθειας διαπράττονται ανά εβδομάδα σε περιοχές για τις οποίες ο Soussou είναι διοικητής ή συντονιστής των αντι-Μπαλακά. Οι δυνάμεις του Soussou και των αντι-Μπαλακά σε αυτές τις περιοχές έχουν επίσης θέσει ή απείλησαν να θέσουν στον στόχο τους αμάχους πολίτες.

▼M12

6. Oumar YOUNOUS ABDOULAY [γνωστός ως: α) Oumar Younous, β) Omar Younous, γ) Oumar Sodiam, δ) Oumar Younous M'Betibangui]

Χαρακτηρισμός: πρώην στρατηγός της Σελέκα.

Ημερομηνία γέννησης: 2 Απριλίου 1970.

Ιθαγένεια: Σουδάν, διπλωματικό διαβατήριο ΚΑΔ αριθ. D00000898, εκδοθέν στις 11 Απριλίου 2013 (ισχύει έως τις 10 Απριλίου 2018).

Διεύθυνση: α) Bria, Κεντροαφρικανική Δημοκρατία (Τηλ. +236 75507560)· β) Birao, Κεντροαφρικανική Δημοκρατία, γ) Tullus, νότιο Νταρφούρ, Σουδάν (προηγούμενη διαμονή).

Ημερομηνία χαρακτηρισμού από τον ΟΗΕ: 20 Αυγούστου 2015.

Άλλες πληροφορίες:

Είναι λαθρέμπορος διαμαντιών, κατέχει βαθμό αντιστρατήγου της Σελέκα και είναι πρόσωπο στενής εμπιστοσύνης του πρώην μεταβατικού προέδρου της Κεντροαφρικανικής Δημοκρατίας Michel Djotodia. Σωματικά χαρακτηριστικά: χρώμα μαλλιών: μαύρο, ύψος: 180 cm· ανήκει στην εθνοτική ομάδα των Φουλάνι. Φωτογραφία διαθέσιμη για καταχώριση στην Ειδική Αγγελία ΙΝΤΕΡΠΟΛ — Συμβουλίου Ασφαλείας των Ηνωμένων Εθνών. Αναφέρεται ότι απεβίωσε στις 11 Οκτωβρίου 2015. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5903116

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Oumar Younous καταχωρίσθηκε στις 20 Αυγούστου 2015 δυνάμει των παραγράφων 11 και 12 στοιχείο δ) της απόφασης 2196 (2015) ως «παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ, συμπεριλαμβανομένων πράξεων οι οποίες απειλούν ή παραβιάζουν μεταβατικές συμφωνίες, ή που απειλούν ή εμποδίζουν τη διαδικασία πολιτικής μετάβασης, μη εξαιρουμένης της μετάβασης προς ελεύθερες και αδιάβλητες δημοκρατικές εκλογές, ή που υποδαυλίζουν τη βία» και ως «παρέχων στήριξη προς ένοπλες ομάδες ή εγκληματικά δίκτυα μέσω της παράνομης εκμετάλλευσης ή εμπορίας φυσικών πόρων, μεταξύ άλλων διαμαντιών, χρυσού, αγρίων ζώων και προϊόντων αγρίων ζώων στην ΚΑΔ».

Συμπληρωματικές πληροφορίες:

Ο Oumar Younous, ως στρατηγός της πρώην Σελέκα και λαθρέμπορος διαμαντιών, παρέσχε στήριξη σε ένοπλη ομάδα μέσω της παράνομης εκμετάλλευσης και εμπορίας φυσικών πόρων, μεταξύ άλλων διαμαντιών, στην Κεντροαφρικανική Δημοκρατία.

Τον Οκτώβριο του 2008 ο Oumar Younous, πρώην οδηγός του οίκου αγοράς διαμαντιών SODIAM, προσχώρησε στην ομάδα ανταρτών Mouvement des Libérateurs Centrafricains pour la Justice (MLCJ). Τον Δεκέμβριο του 2013 ο Oumar Younous ταυτοποιήθηκε ως αντιστράτηγος της Σελέκα και πρόσωπο στενής εμπιστοσύνης του μεταβατικού προέδρου Michel Djotodia.

Ο Younous ασχολείται με το εμπόριο διαμαντιών από την Bria και τη Sam Ouandja προς το Σουδάν. Σύμφωνα με διάφορες πηγές, ο Oumar Younous ασχολείται στο να συγκεντρώνει δέματα διαμαντιών κρυμμένα στην Bria και να τα μεταφέρει στο Σουδάν προς πώληση.

▼M23

7. Haroun GAYE (γνωστός και ως: α) Haroun Geye β) Aroun Gaye γ) Aroun Geye)

Χαρακτηρισμός: Εισηγητής του πολιτικού συντονισμού του Front Populaire pour la Renaissance de Centrafrique (FRPC)

Ημερομηνία γέννησης: α) 30 Ιανουαρίου 1968 β) 30 Ιανουαρίου 1969

Αριθμός διαβατηρίου: Κεντροαφρικανική Δημοκρατία αριθ. O00065772 (στοιχείο Ο ακολουθούμενο από 3 μηδενικά, λήγει στις 30 Δεκεμβρίου 2019)

Διεύθυνση: Μπανγκουί, Κεντροαφρικανική Δημοκρατία β) Ndélé, Bamingui-Bangoran

Ημερομηνία καταχώρισης στον κατάλογο του ΟΗΕ: 17 Δεκεμβρίου 2015

Άλλες πληροφορίες: Ο Gaye είναι ηγέτης του Front Populaire pour la Renaissance de Centrafrique (FPRC) (μη καταχωρισμένης οντότητας), μιας περιθωριοποιημένης ένοπλης ομάδας της πρώην Σελέκα, στο Μπανγκουί. Είναι επίσης ηγέτης της επονομαζόμενης “Επιτροπής Άμυνας” της συνοικίας PK5 του Μπανγκουί (γνωστής ως “Αντίστασης της PK5” ή “Τέξας”) (μη καταχωρισμένης οντότητας), η οποία αποσπά χρήματα από τους κατοίκους, επισείει απειλές και προβαίνει σε χρήση σωματικής βίας. Στις 2 Νοεμβρίου 2014, ο Gaye διορίστηκε από τον Nourredine Adam (CFi.002) ως εισηγητής του πολιτικού συντονισμού του FPRC. Στις 9 Μαΐου 2014, η Επιτροπή του Συμβουλίου Ασφαλείας που συστάθηκε με την απόφαση 2127 (2013) σχετικά με την ΚΑΔ περιέλαβε τον Adam στον κατάλογο επιβολής περιοριστικών μέτρων. Φωτογραφία διαθέσιμη για καταχώριση στην ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/How-we-work/Notices/View-UN-Notices-Individuals

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Haroun Gaye καταχωρίσθηκε στις 17 Δεκεμβρίου 2015 δυνάμει των παραγράφων 11 και 12 στοιχεία β) και στ) της απόφασης 2196 (2015) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”· “εμπλεκόμενος στο σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης”· και “εμπλεκόμενος στο σχεδιασμό, την καθοδήγηση, τη χορηγία ή τη διενέργεια επιθέσεων εναντίον αποστολών των ΗΕ ή διεθνών αποστολών ασφαλείας, συμπεριλαμβανομένων της MINUSCA, των αποστολών της Ευρωπαϊκής Ένωσης και των γαλλικών επιχειρήσεων που τις υποστηρίζουν.”

Συμπληρωματικές πληροφορίες:

Ο Haroun Gaye συγκαταλέγεται, από τις αρχές του 2014, στους αρχηγούς ένοπλης ομάδας που δρα στη συνοικία ΡΚ5 του Μπανγκουί. Οι εκπρόσωποι της κοινωνίας των πολιτών της συνοικίας PK5 δηλώνουν ότι ο Gaye και η ένοπλη ομάδα του τροφοδοτούν τη σύγκρουση στο Μπανγκουί, εναντιωνόμενοι στη συμφιλίωση και εμποδίζοντας κινήσεις του πληθυσμού προς και από το τρίτο διαμέρισμα του Μπανγκουί. Στις 11 Μαΐου 2015, ο Gaye και 300 διαδηλωτές έκλεισαν την πρόσβαση προς το Εθνικό Μεταβατικό Συμβούλιο για να παρακωλύσουν την τελευταία ημέρα του Φόρουμ του Μπανγκουί. Σύμφωνα με αναφορές, ο Gaye συνεργάστηκε με δημόσια στελέχη αντι-Μπαλακά για τον συντονισμό της παρακώλυσης.

Στις 26 Ιουνίου 2015, ο Gaye και μερικοί δικοί του παρακώλυσαν το άνοιγμα μιας εκστρατείας εγγραφής ψηφοφόρων στη συνοικία ΡΚ5 του Μπανγκουί, αναγκάζοντας την εκστρατεία εγγραφής να κλείσει.

Η Minusca αποπειράθηκε να συλλάβει τον Gaye στις 2 Αυγούστου 2015, σε συμμόρφωση με τις διατάξεις της παραγράφου 32 στοιχείο στ) (i) της απόφασης 2217 (2015) του Συμβουλίου Ασφαλείας. Ο Gaye, ο οποίος, σύμφωνα με πληροφορίες, είχε ενημερωθεί εκ των προτέρων για τη σύλληψη, ήταν σε ετοιμότητα μαζί με οπαδούς οπλισμένους με βαρύ οπλισμό. Οι δυνάμεις του Gaye άνοιξαν πυρ εναντίον της Κοινής Δύναμης της Minusca. Κατά τη διάρκεια επτάωρης ανταλλαγής πυρών οι άνδρες του Gaye χρησιμοποίησαν πυροβόλα, πυραυλωθούμενες βομβίδες και χειροβομβίδες κατά των δυνάμεων της Minusca, σκοτώνοντας έναν κυανόκρανο και τραυματίζοντας οκτώ. Ο Gaye ενεπλάκη στην παρακίνηση βίαιων διαμαρτυριών και συγκρούσεων στα τέλη Σεπτεμβρίου του 2015 σε μία, κατά τα φαινόμενα, πραξικοπηματική απόπειρα ανατροπής της μεταβατικής κυβέρνησης. Την πραξικοπηματική αυτή απόπειρα καθοδηγούσαν πιθανότατα οπαδοί του τέως προέδρου Bozize στα πλαίσια ευκαιριακής συμμαχίας με τον Gaye και με άλλους ηγέτες του FPRC. Φαίνεται ότι ο Gaye επεδίωκε να δημιουργήσει κύκλο τιμωρητικών επιθέσεων, που θα έβαζαν σε κίνδυνο τις επικείμενες εκλογές. Ο Gaye ήταν υπεύθυνος συντονισμού με περιθωριοποιημένα στοιχεία αντι-Μπαλακά.

Την 1η Οκτωβρίου του 2015 πραγματοποιήθηκε στη συνοικία ΡΚ5 σύσκεψη μεταξύ του Eugène Barret Ngaïkosset, μέλους μιας περιθωριοποιημένης ομάδας αντι-Μπαλακά, και του Gaye, με σκοπό τον σχεδιασμό κοινής επίθεσης κατά του Μπανγκουί το Σάββατο 3 Οκτωβρίου. Η ομάδα του Gaye εμπόδισε ανθρώπους που βρίσκονταν στη συνοικία ΡΚ5 να την εγκαταλείψουν, για να ενισχυθεί η κοινοτική ταυτότητα του μουσουλμανικού πληθυσμού ούτως ώστε να παροξυνθούν οι εντάσεις μεταξύ εθνοτήτων και να αποτραπεί η συμφιλίωση. Στις 26 Οκτωβρίου 2015, ο Gaye και η ομάδα του διέκοψαν σύσκεψη μεταξύ του αρχιεπισκόπου του Μπανγκουί και του ιμάμη του Κεντρικού Τεμένους του Μπανγκουί, απείλησαν δε τους εκπροσώπους, οι οποίοι υποχρεώθηκαν να αποσυρθούν από το Κεντρικό Τέμενος και να τραπούν σε φυγή από την συνοικία ΡΚ5.

▼M16

8. Eugène BARRET NGAÏKOSSET (ή άλλως: α) Eugene Ngaikosset· β) Eugene Ngaikoisset· γ) Eugene Ngakosset· δ) Eugene Barret Ngaikosse· ε) Eugene Ngaikouesset· στ) «Ο χασάπης της Πάουα»· ζ) Ngakosset)

Χαρακτηρισμός: α) πρώην λοχαγός, προεδρική φρουρά της ΚΑΔ· β) πρώην κυβερνήτης, ναυτική δύναμη της ΚΑΔ.

Ημερομηνία γεννήσεως: 8 Οκτωβρίου 1967

Αριθ. καταχώρησης στα εθνικά μητρώα: Αριθμός στρατιωτικής ταυτότητας στις ένοπλες δυνάμεις της Κεντροαφρικανικής Δημοκρατίας (FACA) 911-10-77

Διεύθυνση: Μπανγκουί, Κεντροαφρικανική Δημοκρατία

Ημερομηνία καταχώρισης στον κατάλογο των Ηνωμένων Εθνών: 17 Δεκεμβρίου 2015.

Άλλες πληροφορίες: Ο λοχαγός Eugène Barret Ngaïkosset είναι πρώην μέλος της προεδρικής φρουράς του πρώην προέδρου François Bozizé και συνδέεται με το κίνημα «Αντι-Μπαλακά». Δραπέτευσε από τη φυλακή στις 17 Μαΐου 2015 μετά την έκδοσή του από τη Μπραζαβίλ και δημιούργησε δική του παράταξη «Αντι-Μπαλακά», όπου συμμετέχουν πρώην μαχητές των FACA. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/6217455.

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Eugène Barret Ngaïkosset καταχωρίσθηκε στις 17 Δεκεμβρίου 2015 δυνάμει των παραγράφων 11 και 12 στοιχεία β) και στ) της απόφασης 2196 (2015) ως «εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ»· «εμπλεκόμενος στο σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης»· και «εμπλεκόμενος στο σχεδιασμό, την καθοδήγηση, τη χορηγία ή τη διενέργεια επιθέσεων εναντίον αποστολών των ΗΕ ή διεθνών αποστολών ασφαλείας, συμπεριλαμβανομένων της MINUSCA, των αποστολών της Ευρωπαϊκής Ένωσης και των γαλλικών επιχειρήσεων που τις υποστηρίζουν.»

Συμπληρωματικές πληροφορίες:

Ο Ngaïkosset είναι ένας από τους κύριους αυτουργούς των βιαιοπραγιών που ξέσπασαν στο Μπανγκουί στα τέλη Σεπτεμβρίου του 2015. Ο Ngaïkosset και άλλοι «Αντι-Μπαλακά» συνεργάστηκαν με περιθωριοποιημένα μέλη της πρώην Σελέκα, σε μια προσπάθεια να αποσταθεροποιήσει τη μεταβατική κυβέρνηση της ΚΑΔ. Τη νύχτα της 27ης προς την 28η Σεπτεμβρίου του 2015, ο Ngaïkosset και άλλοι έκαναν αποτυχημένη απόπειρα να καταλάβουν εξ εφόδου τον σταθμό της χωροφυλακής «Izamo» για να κλέψουν όπλα και πυρομαχικά. Στις 28 Σεπτεμβρίου η ομάδα περικύκλωσε τα γραφεία της εθνικής ραδιοφωνίας της ΚΑΔ.

Την 1η Οκτωβρίου 2015 πραγματοποιήθηκε στη συνοικία ΡΚ5 σύσκεψη μεταξύ Ngaïkosset και Haroun Gaye, μέλους του Front Populaire pour la Renaissance de Centrafrique (FPRC), με σκοπό τον σχεδιασμό κοινής επίθεσης κατά του Μπανγκουί το Σάββατο 3 Οκτωβρίου.

Στις 8 Οκτωβρίου 2015 ο υπουργός Δικαιοσύνης της ΚΑΔ ανακοίνωσε σχέδια διερεύνησης των ρόλων του Ngaïkosset και άλλων ατόμων στις βιαιοπραγίες του Σεπτεμβρίου 2015 στο Μπανγκουί. Ο Ngaïkosset και άλλοι κατονομάστηκαν ως εμπλεκόμενοι σε «ειδεχθή συμπεριφορά συνιστώσα παραβίαση της εσωτερικής ασφαλείας του κράτους, συνωμοσία, υπόθαλψη εμφυλίου, απείθειας προς τις αρχές, μίσους και συνενοχής.» Οι δικαστικές αρχές της ΚΑΔ διατάχθηκαν να ξεκινήσουν έρευνες για την αναζήτηση και σύλληψη των δραστών και των συναυτουργών τους.

Στις 11 Οκτωβρίου 2015 ο Ngaïkosset πιστεύεται ότι ζήτησε από ενόπλους «Αντι-Μπαλακά» υπό τις διαταγές του να προβούν σε απαγωγές με ιδιαίτερο στόχο τους γάλλους υπηκόους, αλλά και πολιτικές επίσης προσωπικότητες της ΚΑΔ και αξιωματούχους των ΗΕ, με σκοπό να εξωθηθεί σε παραίτηση η μεταβατική πρωθυπουργός Catherine Samba-Panza.

▼M12

9. Joseph KONY [γνωστός και ως: α) Kony, β) Joseph Rao Kony, γ) Josef Kony, δ) Le Messie sanglant]

Χαρακτηρισμός: Διοικητής του Στρατού Αντίστασης του Κυρίου

Ημερομηνία γέννησης: α) 1959, β) 1960, γ) 1961, δ) 1963, ε) 18 Σεπτ. 1964, στ) 1965, ζ) (Αύγ. 1961), η) (Ιούλ. 1961), θ) 1 Ιαν. 1961, ι) (Απρ. 1963)

Τόπος γέννησης: α) χωριό Palaro, κοινότητα Palaro, επαρχία Omoro, περιφέρεια Gulu, Ουγκάντα, β) Odek, Omoro, Gulu, Ουγκάντα, γ) Atyak, Ουγκάντα

Ιθαγένεια: Διαβατήριο Ουγκάντας

Διεύθυνση: α) Vakaga, Κεντροαφρικανική Δημοκρατία, β) Haute-Kotto, Κεντροαφρικανική Δημοκρατία, γ) Basse-Kotto, Κεντροαφρικανική Δημοκρατία, δ) Haut-Mbomou, Κεντροαφρικανική Δημοκρατία, ε) Mbomou, Κεντροαφρικανική Δημοκρατία, στ) Haut-Uolo, Λαϊκή Δημοκρατία του Κονγκό, ζ) Bas-Uolo, Λαϊκή Δημοκρατία του Κονγκό, η) [Αναφερθείσα διεύθυνση: Kafia Kingi (περιοχή στα σύνορα Σουδάν και Νότιου Σουδάν, το τελικό καθεστώς της οποίας δεν έχει ακόμα καθοριστεί)]. Τον Ιανουάριο του 2015 υπήρξαν αναφορές ότι 500 μέλη του Στρατού Αντίστασης του Κυρίου εκδιώχθηκαν από το Σουδάν.

Ημερομηνία χαρακτηρισμού από τον ΟΗΕ: 7 Μαρτίου 2016.

Άλλες πληροφορίες:

Ο Kony είναι ο ιδρυτής και ο ηγέτης του Στρατού Αντίστασης του Κυρίου (LRA) (CFe.002). Υπό την ηγεσία του ο LRA προέβη στην απαγωγή, τη δολοφονία και τον ακρωτηριασμό χιλιάδων αμάχων σε ολόκληρη την Κεντρική Αφρική. Ο LRA είναι υπεύθυνος για την απαγωγή, τον εκτοπισμό, την άσκηση σεξουαλικής βίας και τη δολοφονία εκατοντάδων ατόμων σε ολόκληρη την Κεντροαφρικανική Δημοκρατία (ΚΑΔ)· επίσης τα μέλη του έχουν λεηλατήσει και καταστρέψει ιδιοκτησίες αμάχων. Το όνομα του πατέρα του είναι Luizi Obol. Το όνομα της μητέρας του είναι Nora Obol. Διαδικτυακός σύνδεσμος Ειδικής Αγγελίας ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5932340

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Joseph Kony καταχωρίσθηκε στις 7 Μαρτίου 2016 δυνάμει των παραγράφων 12 και 13 στοιχεία β), γ) και δ) της απόφασης 2262 (2016) ως «εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ», «εμπλεκόμενος στον σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης», «υπεύθυνος για τη στρατολόγηση και χρήση παιδιών στην ένοπλη σύγκρουση στην ΚΑΔ, κατά παράβαση του ισχύοντος διεθνούς δικαίου» και «παρέχων στήριξη σε ένοπλες ομάδες ή εγκληματικά κυκλώματα μέσω της παράνομης εκμετάλλευσης ή εμπορίας φυσικών πόρων, μεταξύ άλλων διαμαντιών, χρυσού καθώς και αγρίων ζώων και σχετικών προϊόντων στην ΚΑΔ ή από την ΚΑΔ».

Συμπληρωματικές πληροφορίες:

Ο Kony ίδρυσε τον Στρατό Αντίστασης του Κυρίου (LRA) και έχει περιγραφεί ως ιδρυτής, θρησκευτικός ηγέτης, πρόεδρος και ανώτατος διοικητής της ομάδας. Ο LRA, που εμφανίστηκε στη βόρεια Ουγκάντα τη δεκαετία του 1980, προέβη στην απαγωγή, τη δολοφονία και τον ακρωτηριασμό χιλιάδων αμάχων σε ολόκληρη την Κεντρική Αφρική. Βρισκόμενος υπό αυξανόμενη στρατιωτική πίεση, ο Kony διέταξε τον LRA να αποσυρθεί από την Ουγκάντα το 2005 και το 2006. Έκτοτε ο LRA επιχειρεί στη Λαϊκή Δημοκρατία του Κονγκό (ΛΔΚ), την ΚΑΔ, το Νότιο Σουδάν και, σύμφωνα με κάποιες αναφορές, το Σουδάν.

Ο Kony, ως επικεφαλής του LRA, καταστρώνει και εφαρμόζει τη στρατηγική του LRA, που περιλαμβάνει βασικές διαταγές για επιθέσεις και βιαιοπραγίες κατά του άμαχου πληθυσμού. Από τον Δεκέμβριο του 2013 ο LRA, υπό την ηγεσία του Joseph Kony, προχώρησε στην απαγωγή, τον εκτοπισμό, την άσκηση σεξουαλικής βίας και τη δολοφονία εκατοντάδων ατόμων σε ολόκληρη την ΚΑΔ· επίσης τα μέλη του έχουν λεηλατήσει και καταστρέψει ιδιοκτησίες αμάχων. Οι δυνάμεις του LRA είναι κυρίως συγκεντρωμένες στην ανατολική ΚΑΔ και, σύμφωνα με αναφορές, στο Kafia Kingi (μια περιοχή στα σύνορα Σουδάν και Νότιου Σουδάν, το τελικό καθεστώς της οποίας δεν έχει ακόμα καθοριστεί αλλά ελέγχεται στρατιωτικά από το Σουδάν) και πραγματοποιούν επιδρομές σε χωριά για την αρπαγή τροφίμων και προμηθειών. Οι μαχητές στήνουν ενέδρες για να επιτεθούν στις δυνάμεις ασφαλείας όταν απαντούν σε επιθέσεις του LRA και κλέβουν τον εξοπλισμό τους, αλλά επιτίθενται και λεηλατούν επίσης χωριά στα οποία δεν υπάρχει στρατιωτική παρουσία. Επίσης ο LRA έχει εντατικοποιήσει τις επιθέσεις σε ορυχεία διαμαντιών και χρυσού.

Το Διεθνές Ποινικό Δικαστήριο (ΔΠΔ) έχει εκδώσει ένταλμα σύλληψης κατά του Kony. Το ΔΠΔ τού έχει απαγγείλει δώδεκα κατηγορίες για εγκλήματα κατά της ανθρωπότητας που περιλαμβάνουν φόνο, υποδούλωση, σεξουαλική δουλεία, βιασμό, απάνθρωπες πράξεις για την πρόκληση σοβαρών τραυματισμών και οδύνης, καθώς και είκοσι μία κατηγορίες για εγκλήματα πολέμου, συμπεριλαμβανομένων φόνων, απάνθρωπης μεταχείρισης αμάχων, εσκεμμένων επιθέσεων εναντίον του άμαχου πληθυσμού, λεηλασιών, μεταξύ άλλων βιασμών, και στρατολόγηση παιδιών, μέσω απαγωγής, κάτω της ηλικίας των 15 ετών.

Ο Kony έχει δώσει βασικές διαταγές στους μαχητές να διαρπάζουν διαμάντια και χρυσό από μικρής κλίμακας εργάτες ορυχείων στην ανατολική Κεντροαφρικανική Δημοκρατία. Έχει αναφερθεί ότι κάποια από τα ορυκτά μεταφέρονται στη συνέχεια από την ομάδα του Kony στο Σουδάν ή ανταλλάσσονται με τον άμαχο πληθυσμό της περιοχής ή μέλη της πρώην Σελέκα.

Ο Kony έχει επίσης δώσει εντολή στους μαχητές του να κυνηγούν λαθραία ελέφαντες στο εθνικό πάρκο Garamba της Λαϊκής Δημοκρατίας του Κονγκό, από όπου οι χαυλιόδοντες, σύμφωνα με αναφορές, μεταφέρονται διαμέσου της ανατολικής Κεντροαφρικανικής Δημοκρατίας στο Σουδάν, όπου ανώτατοι αξιωματικοί του LRA τους πωλούν και τους εμπορεύονται με σουδανούς εμπόρους και τοπικούς αξιωματούχους. Το εμπόριο ελεφαντόδοντου αποτελεί σημαντική πηγή εσόδων για την ομάδα του Kony. Τον Ιανουάριο του 2015 υπήρξαν αναφορές ότι 500 μέλη του Στρατού Αντίστασης του Κυρίου εκδιώχθηκαν από το Σουδάν.

10. Ali KONY [γνωστός και ως: α) Ali Lalobo, β) Ali Mohammad Labolo, γ) Ali Mohammed, δ) Ali Mohammed Lalobo, ε) Ali Mohammed Kony, στ) Ali Mohammed Labola, ζ) Ali Mohammed Salongo, η) Ali Bashir Lalobo, θ) Ali Lalobo Bashir, ι) Otim Kapere, ια) «Bashir», ιβ) «Caesar», ιγ) «One-P», ιδ) «1-P»]

Χαρακτηρισμός: Υπαρχηγός του Στρατού Αντίστασης του Κυρίου (Lord's Resistance Army — LRA)

Ημερομηνία γέννησης: α) 1994, β) 1993, γ) 1995, δ) 1992

Διεύθυνση: Kafia Kingi (θύλακας στα σύνορα του Σουδάν και του Νότιου Σουδάν, το καθεστώς του οποίου μένει ακόμη να καθοριστεί).

Ημερομηνία χαρακτηρισμού από τον ΟΗΕ: 23 Αυγούστου 2016.

Άλλες πληροφορίες:

Ο Ali Kony είναι υπαρχηγός του Στρατού Αντίστασης του Κυρίου (LRA), μιας καταχωρισμένης οντότητας και γιος του ηγέτη του LRA Joseph Kony, ο οποίος είναι επίσης καταχωρισμένος. Ο Ali εντάχθηκε στην ιεραρχία της ηγεσίας του LRA το 2010. Αποτελεί μέρος της ομάδας των ανώτερων αξιωματούχων του LRA που περιβάλλει τον Joseph Kony. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5971056

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Ali Kony καταχωρίστηκε στις 23 Αυγούστου 2016 σύμφωνα με τις παραγράφους 12 και 13 στοιχεία δ) και ζ) της απόφασης 2262 (2016) ως «εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας»· «παρέχων στήριξη σε ένοπλες ομάδες ή εγκληματικά δίκτυα μέσω της παράνομης εκμετάλλευσης ή εμπορίας φυσικών πόρων, μεταξύ άλλων διαμαντιών, χρυσού, άγριων ζώων και προϊόντων από άγρια ζώα, στην Κεντροαφρικανική Δημοκρατία ή από αυτή»· «ιθύνων οντότητας που έχει κατονομάσει η επιτροπή σύμφωνα με τις παραγράφους 36 ή 37 της απόφασης 2134 (2014) ή της απόφασης 2262 (2016) ή παρέχων στήριξη, ή ενεργών για λογαριασμό ή εξ ονόματος, ή υπό τη διεύθυνση, ατόμου ή οντότητας που έχει κατονομάσει η εν λόγω επιτροπή σύμφωνα με τις παραγράφους 36 ή 37 της απόφασης 2134 (2014) ή της απόφασης 2262 (2016) ή οντότητας που βρίσκεται υπό την κυριότητα ή τον έλεγχο ατόμου ή οντότητας που έχει κατονομάσει η επιτροπή».

Ο Ali Kony θεωρείται πιθανός διάδοχος του Joseph Kony στην αρχηγία του LRA. Ο Ali συμμετέχει ολοένα και περισσότερο στον επιχειρησιακό σχεδιασμό του LRA και θεωρείται προθάλαμος για τις επαφές με τον Joseph Kony. Ο Ali υπηρετεί επίσης ως αξιωματικός πληροφοριών του LRA και έχει υπό τη διοίκησή του δέκα υφισταμένους.

Ο Ali και ο αδελφός του Salim Kony υπήρξαν αμφότεροι υπεύθυνοι για την επιβολή πειθαρχίας στους κόλπους του LRA. Και οι δύο αδελφοί αποτελούν μέρος του στενού κύκλου της ηγεσίας του Joseph Kony, και είναι υπεύθυνοι για την εκτέλεση των εντολών του Kony. Και οι δύο έχουν λάβει πειθαρχικές αποφάσεις με σκοπό την τιμωρία ή τη θανάτωση μελών του LRA που παραβίασαν τους κανόνες του LRA. Με βάση τις εντολές του Joseph Kony, οι Salim και Ali ενέχονται στο λαθρεμπόριο ελεφαντοστού από το εθνικό πάρκο Garamba στο βόρειο τμήμα της Λαϊκής Δημοκρατίας του Κονγκό (ΛΔΚ) μέσω της Κεντροαφρικανικής Δημοκρατίας (ΚΑΔ) με προορισμό τη διαφιλονικούμενη περιοχή Kafia Kingi προς πώληση ή εμπορία με τοπικούς εμπόρους.

Ο Ali Kony είναι υπεύθυνος για τη διαπραγμάτευση των τιμών και τον αντιπραγματισμό ελεφαντοστού με τους εμπόρους. Ο Ali συναντά μία ή δύο φορές το μήνα τους εμπόρους για να διαπραγματευτεί την τιμή του ελεφαντοστού του LRA σε δολάρια ΗΠΑ ή λίρες Σουδάν, ή για την ανταλλαγή ελεφαντοστού με όπλα, πυρομαχικά και τρόφιμα. Ο Joseph Kony διέταξε τον Ali να χρησιμοποιήσει τα μεγαλύτερα ελεφαντόδοντα για την αγορά ναρκών κατά προσωπικού προκειμένου να τοποθετηθούν περιμετρικά γύρω από το στρατόπεδο του Kony. Τον Ιούλιο του 2014, ο Ali Kony επέβλεψε την επιχείρηση μεταφοράς πενήντα δύο τεμαχίων ελεφαντοστού προς παράδοση στον Joseph Kony, καθώς και την τελική πώληση.

Τον Απρίλιο του 2015, ο Salim αναχώρησε από το Kafia Kingi προκειμένου να παραλάβει ένα φορτίο ελεφαντόδοντου. Το Μάιο, ο Salim συμμετείχε στη μεταφορά είκοσι τεμαχίων ελεφαντοστού από τη ΛΔΚ στο Kafia Kingi. Την ίδια περίπου περίοδο, ο Ali συναντήθηκε με τους εμπόρους για την αγορά προμηθειών και τον προγραμματισμό μιας μελλοντικής συνάντησης για τη διεξαγωγή πρόσθετων συναλλαγών και για να συμφωνήσουν ως προς το εκτιμώμενο τίμημα ελεφαντοστού που μετέφερε ο Salim προς όφελος του LRA.

11. Salim KONY [γνωστός και ως: α) Salim Saleh Kony, β) Salim Saleh, γ) Salim Ogaro, δ) Okolu Salim, ε) Salim Saleh Obol Ogaro, στ) Simon Salim Obol]

Χαρακτηρισμός: Υπαρχηγός του Στρατού Αντίστασης του Κυρίου (Lord's Resistance Army — LRA)

Ημερομηνία γέννησης: α) 1992, β) 1991, γ) 1993

Διεύθυνση: α) Kafia Kingi (θύλακας στα σύνορα του Σουδάν και του Νότιου Σουδάν, το καθεστώς του οποίου μένει ακόμη να καθοριστεί), β) Κεντροαφρικανική Δημοκρατία

Ημερομηνία χαρακτηρισμού από τον ΟΗΕ: 23 Αυγούστου 2016

Άλλες πληροφορίες:

Ο Salim Kony είναι υπαρχηγός του Στρατού Αντίστασης του Κυρίου (LRA), μιας καταχωρισμένης οντότητας και γιος του ηγέτη του LRA Joseph Kony, ο οποίος είναι επίσης καταχωρισμένος. Ο Salim εντάχθηκε στην ιεραρχία της ηγεσίας του LRA το 2010. Αποτελεί μέρος της ομάδας των ανώτερων αξιωματούχων του LRA που περιβάλλει τον Joseph Kony. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5971058

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Salim Kony καταχωρίστηκε στις 23 Αυγούστου 2016 σύμφωνα με τις παραγράφους 12 και 13 στοιχεία δ) και ζ) της απόφασης 2262 (2016) ως«εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας»· «παρέχων στήριξη σε ένοπλες ομάδες ή εγκληματικά δίκτυα μέσω της παράνομης εκμετάλλευσης ή εμπορίας φυσικών πόρων, μεταξύ άλλων διαμαντιών, χρυσού, άγριων ζώων και προϊόντων από άγρια ζώα, στην Κεντροαφρικανική Δημοκρατία ή από αυτή»· «ιθύνων οντότητας που έχει κατονομάσει η επιτροπή σύμφωνα με τις παραγράφους 36 ή 37 της απόφασης 2134 (2014) ή της απόφασης 2262 (2016) ή παρέχων στήριξη, ή ενεργών για λογαριασμό ή εξ ονόματος, ή υπό τη διεύθυνση, ατόμου ή οντότητας που έχει κατονομάσει η εν λόγω επιτροπή σύμφωνα με τις παραγράφους 36 ή 37 της απόφασης 2134 (2014) ή της απόφασης 2262 (2016) ή οντότητας που βρίσκεται υπό την κυριότητα ή τον έλεγχο ατόμου ή οντότητας που έχει κατονομάσει η επιτροπή.»

Ο Salim Kony είναι ο επικεφαλής διοίκησης του «επιχειρησιακού επιτελείου» του LRA και σχεδίασε από κοινού με τον Joseph Kony τις επιθετικές και αμυντικές δράσεις ήδη από νεαρή ηλικία. Προηγουμένως, ο Salim ηγείτο της ομάδας για την ασφάλεια του Joseph Kony. Πιο πρόσφατα, ο Joseph Kony ανέθεσε στον Salim τη διαχείριση των χρηματοοικονομικών και εφοδιαστικών δικτύων του LRA.

Ο Salim και ο αδελφός του Ali Kony υπήρξαν αμφότεροι υπεύθυνοι για την επιβολή πειθαρχίας στους κόλπους του LRA. Και οι δύο αδελφοί αποτελούν μέρος του στενού κύκλου της ηγεσίας του Joseph Kony, και είναι υπεύθυνοι για την εκτέλεση των εντολών του Kony. Και οι δύο έχουν λάβει πειθαρχικές αποφάσεις με σκοπό την τιμωρία ή τη θανάτωση μελών του LRA που παραβίασαν τους κανόνες του LRA. Σύμφωνα με πληροφορίες ο Salim θανάτωσε μέλη του LRA επειδή προσπάθησαν να αποσκιρτήσουν, ενώ έχει αναφέρει δραστηριότητες της ομάδας και των μελών του LRA στον Joseph Kony.

Βάσει των εντολών του Joseph Kony, οι Salim και Ali ενέχονται στο λαθρεμπόριο ελεφαντοστού από το εθνικό πάρκο Garamba στο βόρειο τμήμα της Λαϊκής Δημοκρατίας του Κονγκό (ΛΔΚ) μέσω της Κεντροαφρικανικής Δημοκρατίας (ΚΑΔ) με προορισμό τη διαφιλονικούμενη περιοχή Kafia Kingi προς πώληση ή εμπορία με τοπικούς εμπόρους.

Ο Salim επιχειρεί συχνά στα σύνορα της Κεντροαφρικανικής Δημοκρατίας με δώδεκα περίπου μαχητές για να συναντήσει και να συνοδεύσει άλλες ομάδες του LRA που μεταφέρουν ελεφαντοστό στα βόρεια του εθνικού πάρκου Garamba. Τον Απρίλιο του 2015, ο Salim αναχώρησε από το Kafia Kingi προκειμένου να παραλάβει ένα φορτίο ελεφαντόδοντου. Το Μάιο, ο Salim συμμετείχε στη μεταφορά είκοσι τεμαχίων ελεφαντοστού από τη ΛΔΚ στο Kafia Kingi.

Προηγουμένως, τον Ιούνιο του 2014, ο Salim διήλθε τη ΛΔΚ με ομάδα μαχητών του LRA με σκοπό τη λαθροθηρία ελεφάντων στο εθνικό πάρκο Garamba. Ο Joseph Kony ανέθεσε επίσης στον Salim να συνοδεύσει δύο μαχητές του LRA στο εθνικό πάρκο Garamba με σκοπό να αναζητήσουν κρύπτες ελεφαντοστού που είχαν σκαφτεί εκεί τα προηγούμενα χρόνια. Τον Ιούλιο του 2014, ο Salim συνάντησε μια δεύτερη ομάδα του LRA για τη μεταφορά του ελεφαντοστού, ήτοι συνολικά πενήντα δύο τεμάχια, στο Kafia Kingi. Ο Salim ήταν υπεύθυνος για την απόδοση λογαριασμών στον Joseph Kony σχετικά με το ελεφαντοστό και για τη διαβίβαση πληροφοριών σχετικά με συναλλαγές ελεφαντοστού προς ομάδες του LRA.

▼M23

12. Abdoulaye HISSENE (γνωστός ως: α) Abdoulaye Issène β) Abdoulaye Hissein γ) Hissene Abdoulaye δ) Abdoulaye Issène Ramadane ε) Abdoulaye Issene Ramadan στ) Issene Abdoulaye)

Αξίωμα: Πρόεδρος του Conseil National de Défense et de Sécurité (CNDS) και στρατιωτικός ηγέτης του Front Populaire pour la Renaissance de la Centrafrique

Χαρακτηρισμός: “στρατηγός”

Ημερομηνία γέννησης: α) 1967 β) 1 Ιανουαρίου 1967

Τόπος γέννησης: Ndele, Bamingui-Bangoran, Κεντροαφρικανική Δημοκρατία· β) Haraze Mangueigne, Τσαντ

Ιθαγένεια: α) Κεντροαφρικανική Δημοκρατία β) Τσαντ

Αριθμός Διαβατηρίου: α) διπλωματικό διαβατήριο ΚΑΔ αριθ. D00000897, εκδοθέν στις 5 Απριλίου 2013 (ισχύει έως τις 4 Απριλίου 2018) β) διπλωματικό διαβατήριο ΚΑΔ αριθ. D00004262, εκδοθέν στις 11 Μαρτίου 2014 (λήγει στις 10 Μαρτίου 2019)

Αριθμός εθνικής ταυτότητας: Αριθμός εθνικής ταυτότητας Τσαντ 103-00653129-22, εκδοθείσα στις 21 Απριλίου 2009 (λήγει στις 21 Απριλίου 2019)

Διεύθυνση: α) KM5, Μπανγκουί, Κεντροαφρικανική Δημοκρατία β) Nana-Grebizi, Κεντροαφρικανική Δημοκρατία γ) Ndjari, Ndjamena, Τσαντ δ) Ndélé, Bamingui-Bangoran (βασικός τόπος διαμονής από τον Αύγουστο του 2016)

Ημερομηνία καταχώρισης στον κατάλογο του ΟΗΕ: 17 Μαΐου 2017

Άλλες πληροφορίες: Ο Hissène υπήρξε πρώην Υπουργός Νεολαίας και Αθλητισμού, ως μέλος του Υπουργικού Συμβουλίου του πρώην Προέδρου της Κεντροαφρικανικής Δημοκρατίας Michel Djotodia. Προηγουμένως, ήταν επικεφαλής του πολιτικού κόμματος της “Συνέλευσης Πατριωτών για τη Δικαιοσύνη και την Ειρήνη”. Επίσης, καθιερώθηκε ως επικεφαλής των ένοπλων πολιτοφυλακών στο Μπανγκουί, και ιδίως στη συνοικία “PK5” (3ο διαμέρισμα). Τον Οκτώβριο του 2016, ο Abdoulaye Hissène διορίστηκε πρόεδρος του Conseil National de Défense et de Sécurité, ενός οργάνου που δημιουργήθηκε την περίοδο εκείνη με σκοπό τη συγκέντρωση στρατιωτικών ηγετών και διοικητών μαχητών από όλες τις φράξιες της πρώην Σελέκα. Έκτοτε παραμένει στη θέση αυτή, πλην όμως ασκεί πραγματικό έλεγχο μόνο επί των μαχητών του FPRC. Το όνομα του πατέρα του είναι Abdoulaye. Το όνομα της μητέρας του είναι Absita Moussa. Φωτογραφία διαθέσιμη για καταχώριση στην ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών:

https://www.interpol.int/en/How-we-work/Notices/View-UN-Notices-Individuals

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Abdoulaye Hissène καταχωρίσθηκε στις 17 Μαΐου 2017 δυνάμει των παραγράφων 16 και 17 στοιχείο ζ) της απόφασης 2339(2017) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ, συμπεριλαμβανομένων πράξεων που απειλούν ή εμποδίζουν τη διαδικασία πολιτικής μετάβασης, ή τη διαδικασία σταθεροποίησης και συμφιλίωσης ή που τροφοδοτούν τη βία·” και “εμπλεκόμενος στον σχεδιασμό, την καθοδήγηση, τη χορηγία ή τη διενέργεια επιθέσεων εναντίον αποστολών των Ηνωμένων Εθνών ή διεθνών αποστολών ασφαλείας, περιλαμβανομένων της MINUSCA, των αποστολών της Ευρωπαϊκής Ένωσης και των γαλλικών επιχειρήσεων που τις υποστηρίζουν.”

Συμπληρωματικές πληροφορίες:

Ο Abdoulaye Hissène και άλλα μέλη της πρώην Σελέκα συνεργάστηκαν με υπονομευτές της ομάδας αντι-Μπαλακά, η οποία συμμαχούσε με τον τέως πρόεδρο της Κεντροαφρικανικής Δημοκρατίας (ΚΑΔ), François Bozizé, καθώς και με τον Maxime Mokom, προκειμένου να ενθαρρύνουν βίαιες διαμαρτυρίες και συγκρούσεις τον Σεπτέμβριο του 2015, στο πλαίσιο της αποτυχημένης απόπειρας πραξικοπήματος για την ανατροπή της κυβέρνησης τη χρονική στιγμή κατά την οποία η τότε μεταβατική πρόεδρος Catherine Samba-Panza συμμετείχε στη Γενική Συνέλευση των Ηνωμένων Εθνών του 2015. Κατά των Mokom, Hissène και άλλων απαγγέλθηκαν κατηγορίες από την κυβέρνηση της Κεντροαφρικανικής Δημοκρατίας για διάφορα ποινικά αδικήματα, συμπεριλαμβανομένων δολοφονιών, εμπρησμών, βασανιστηρίων, λεηλασιών, ως απόρροια του αποτυχημένου πραξικοπήματος.

Από το 2015, ο Hissène εξελίχθηκε σε έναν από τους βασικούς ηγέτες των ένοπλων πολιτοφυλακών που είναι εγκατεστημένες στη συνοικία “PK5” του Μπανγκουί, στην οποία συμμετείχαν περισσότεροι από 100 άνδρες. Με τη δράση του αυτή παρεμπόδιζε την ελεύθερη κυκλοφορία και την επαναφορά της κρατικής εξουσίας στην περιοχή, μεταξύ άλλων και μέσω παράνομης φορολόγησης των μεταφορών και των εμπορικών δραστηριοτήτων. Κατά το δεύτερο εξάμηνο του 2015, ο Hissène ενεργούσε ως εκπρόσωπος των “Nairobists” της πρώην Σελέκα στο Μπανγκουί, επιχειρώντας προσέγγιση με μαχητές της αντι-Μπαλακά υπό τις διαταγές του Mokom. Ένοπλοι άνδρες υπό τον έλεγχο του Haroun Gaye και του Hissène συμμετείχαν σε βίαια γεγονότα που συνέβησαν στο Μπανγκουί μεταξύ 26ης Σεπτεμβρίου και 3ης Οκτωβρίου 2015.

Υπάρχουν υπόνοιες ότι μέλη της ομάδας του Hissène έχουν εμπλακεί σε επίθεση, στις 13 Δεκεμβρίου 2015 —την ημέρα του δημοψηφίσματος για το σύνταγμα— κατά του οχήματος του Mohamed Moussa Dhaffane, ηγέτη της πρώην Σελέκα. Ο Hissène κατηγορείται ότι κατηύθυνε τη βία στο διαμέρισμα KM5 του Μπανγκουί, με αποτέλεσμα τον θάνατο πέντε ατόμων και τον τραυματισμό είκοσι, ενώ εμπόδισε κατοίκους του να ψηφίσουν στο δημοψήφισμα για το σύνταγμα. Ο Hissène έθεσε σε κίνδυνο τις εκλογές δημιουργώντας έναν κύκλο τιμωρητικών επιθέσεων μεταξύ διαφορετικών ομάδων.

Στις 15 Μαρτίου 2016, ο Hissène συνελήφθη από την αστυνομία στον αερολιμένα M’Poko του Μπανγκουί και μεταφέρθηκε στο τμήμα ερευνών της εθνικής χωροφυλακής. Στη συνέχεια απελευθερώθηκε από την πολιτοφυλακή του με τη χρήση βίας και έκλεψε όπλο το οποίο είχε παραδοθεί από τη MINUSCA, ως μέρος της αίτησης εξαίρεσης που είχε εγκριθεί από την Επιτροπή.

Στις 19 Ιουνίου 2016, μετά τη σύλληψη μουσουλμάνων εμπόρων από εσωτερικές δυνάμεις ασφαλείας στη “PK 12”, οι πολιτοφυλακές του Gaye και του Hissène απήγαγαν πέντε άτομα της εθνικής αστυνομίας στο Μπανγκουί. Στις 20 Ιουνίου, η MINUSCA επιχείρησε να απελευθερώσει τους αστυνομικούς. Ένοπλοι άνδρες υπό τον έλεγχο του Hissène και του Gaye αντήλλαξαν πυρά με τις ειρηνευτικές δυνάμεις που επιχειρούσαν να ελευθερώσουν τους ομήρους. Ως εκ τούτου, τουλάχιστον έξι άτομα σκοτώθηκαν ενώ τραυματίστηκε ένα μέλος της ειρηνευτικής δύναμης.

Στις 12 Αυγούστου 2016, ο Hissène ηγήθηκε μιας αυτοκινητοπομπής έξι οχημάτων που μετέφερε άτομα με βαρύ οπλισμό. Η MINUSCA σταμάτησε την αυτοκινητοπομπή η οποία αποχωρούσε από το Μπανγκουί, νοτίως του Sibut. Καθ’ οδόν προς τον Βορρά, η αυτοκινητοπομπή αντήλλαξε πυρά με τις δυνάμεις εσωτερικής ασφαλείας σε πλήθος σημείων ελέγχου. Η αυτοκινητοπομπή τελικά ακινητοποιήθηκε από τη MINUSCA, 40 χιλιόμετρα νοτίως του Sibut. Μετά από πολλαπλές ανταλλαγές πυρών, η MINUSCA συνέλαβε 11 άνδρες, ωστόσο ο Hissène και αρκετοί άλλοι διέφυγαν. Άτομα που συνελήφθησαν ανέφεραν στη MINUSCA ότι ο Hissène ήταν ο επικεφαλής της αυτοκινητοπομπής και είχε ως στόχο να φτάσει στο Bria και να συμμετάσχει στη συνέλευση των ομάδων της πρώην Σελέκα που διοργάνωσε ο Nourredine Adam.

Τον Αύγουστο και τον Σεπτέμβριο του 2016, η ομάδα εμπειρογνωμόνων μετέβη δύο φορές στο Sibut προκειμένου να επιθεωρήσει τα υπάρχοντα της αυτοκινητοπομπής του Hissène, του Gaye και του Hamit Tidjani που κατάσχεσε η MINUSCA στις 13 Αυγούστου. Η ομάδα εμπειρογνωμόνων εξέτασε επίσης τα πυρομαχικά που κατασχέθηκαν στην οικία του Hissène στις 16 Αυγούστου. Από τα έξι οχήματα και τα συλληφθέντα άτομα ανακτήθηκε θανατηφόρος και μη θανατηφόρος στρατιωτικός εξοπλισμός. Στις 16 Αυγούστου 2016, η κεντρική χωροφυλακή εισέβαλε στο σπίτι του Hissène στο Μπανγκουί. Ανακαλύφθηκαν περισσότερα από 700 όπλα.

Στις 4 Σεπτεμβρίου 2016, μια ομάδα ατόμων από την πρώην Σελέκα προερχόμενα από το Kaga-Bandoro με έξι μοτοσικλέτες για να παραλάβουν τον Hissène άνοιξαν πυρ κατά των δυνάμεων της MINUSCΑ πλησίον του Dékoa. Κατά τη διάρκεια του συμβάντος, σκοτώθηκε μαχητής της πρώην Σελέκα, ενώ τραυματίστηκαν δύο μέλη της ειρηνευτικής δύναμης και ένας πολίτης.

13. Martin KOUMTAMADJI (γνωστός και ως: α) Abdoulaye Miskine β) Abdoullaye Miskine γ) Martin Nadingar Koumtamadji δ) Martin Nkoumtamadji ε) Martin Koumta Madji στ) Omar Mahamat)

Χαρακτηρισμός: Πρόεδρος και γενικός διοικητής του Δημοκρατικού Μετώπου του Κεντροαφρικανικού Λαού (Front Démocratique du Peuple Centrafricain - FDPC)

Ημερομηνία γέννησης: α) 5 Οκτωβρίου 1965 β) 3 Μαρτίου 1965

Τόπος γέννησης: α) Ndïnaba, Τσαντ β) Kobo, Κεντροαφρικανική Δημοκρατία γ) Kabo, Κεντροαφρικανική Δημοκρατία

Ιθαγένεια: α) Τσαντ β) Κεντροαφρικανική Δημοκρατία γ) Κονγκό

Αριθμός διαβατηρίου: α) διπλωματικό διαβατήριο ΚΑΔ αριθ. 06FBO2262, εκδοθέν στις 22 Φεβρουαρίου 2007 (έληξε στις 21 Φεβρουαρίου 2012) β) υπηρεσιακό διαβατήριο Κονγκό αριθ. SA0020249, εκδοθέν στις 22 Ιανουαρίου 2019 (λήγει στις 21 Ιανουαρίου 2022)

Διεύθυνση: α) Am Dafock, νομαρχία Βακάγκα, Κεντροαφρικανική Δημοκρατία β) Ndjamena, Τσαντ (από τη σύλληψή του τον Νοέμβριο του 2019)

Ημερομηνία καταχώρισης στον κατάλογο του ΟΗΕ: 20 Απριλίου 2020

Άλλες πληροφορίες: Ο Martin Koumtamadji ίδρυσε το FDPC το 2005. Έγινε μέλος της συμμαχίας Séléka τον Δεκέμβριο του 2012 από την οποία αποχώρησε τον Απρίλιο του 2013, αφού οι αντάρτες κατέλαβαν το Μπανγκουί. Μετά τη σύλληψή του στο Καμερούν, μεταφέρθηκε στη Μπραζαβίλ στη Δημοκρατία του Κονγκό. Εξακολούθησε να διοικεί τα στρατεύματά του στην Κεντροαφρικανική Δημοκρατία, ακόμη και όταν βρισκόταν στη Μπραζαβίλ προτού επιστρέψει στην Κεντροαφρικανική Δημοκρατία (μεταξύ Νοεμβρίου του 2014 και 2019). Το FDPC υπέγραψε την πολιτική συμφωνία για την ειρήνη και τη συμφιλίωση στην Κεντροαφρικανική Δημοκρατία, στις 6 Φεβρουαρίου 2019, αλλά ο Martin Kokumamadji εξακολουθεί να αποτελεί απειλή για την ειρήνη, τη σταθερότητα και την ασφάλεια της χώρας. Φωτογραφία διαθέσιμη για καταχώριση στην ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/How-we-work/Notices/View-UN-Notices-Individuals

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Πρόεδρος και γενικός διοικητής του Δημοκρατικού Μετώπου του Κεντροαφρικανικού Λαού (Front Démocratique du Peuple Centrafricain - FDPC, μιας ένοπλης ομάδας που ασκεί βίαιες δραστηριότητες), Martin Koumatamadji, έχει εμπλακεί σε ενέργειες που απειλούν την ειρήνη, τη σταθερότητα και την ασφάλεια της Κεντροαφρικανικής Δημοκρατίας και, ειδικότερα, την εφαρμογή της πολιτικής συμφωνίας για την ειρήνη και τη συμφιλίωση, η οποία υπεγράφη στις 6 Φεβρουαρίου 2019 στο Μπανγκί.

Αρνήθηκε τον αφοπλισμό των μαχητών του FDPC, για τον οποίο δεσμεύθηκε ως συμβαλλόμενο μέρος της πολιτικής συμφωνίας για την ειρήνη και τη συμφιλίωση στην Κεντροαφρικανική Δημοκρατία, και τον Ιούλιο του 2019 απείλησε ότι θα ανατρέψει τον Πρόεδρο κ. Touadéra.

Άρχισε να συνεργάζεται με τον υποκείμενο σε κυρώσεις Nourredine Adam (CFi.002) τον Ιούνιο του 2019 και ασχολήθηκε με το λαθρεμπόριο όπλων σε στενή συνεργασία μαζί του, προκειμένου να αναπτύξει τις στρατιωτικές ικανότητες του FDPC.

Προσέφερε επίσης τις υπηρεσίες του στο Λαϊκό Μέτωπο για την Αναγέννηση της Κεντροαφρικανικής Δημοκρατίας (Front Populaire pour la Renaissance de la Centrafrique - FPRC) για την εκτέλεση στρατιωτικής επιχείρησης με την ένοπλη ομάδα του κατά τη διάρκεια των συγκρούσεων στην επαρχία Βακάγκα το 2019.

Συνέχισε να αποτελεί εμπόδιο στην αποκατάσταση της κρατικής εξουσίας στις περιοχές επιχειρήσεων του FPDC, με την τοποθέτηση παράνομων οδοφραγμάτων εκβιάζοντας κτηνοτρόφους, οικονομικούς φορείς(συμπεριλαμβανομένων των εταιρειών εξόρυξης χρυσού που δραστηριοποιούνται στην επαρχία Nana-Mambéré) και ταξιδιώτες.

Υπό την ηγεσία του, το FDPC διέπραξε πράξεις που συνιστούν καταστρατήγηση ή παραβίαση των ανθρωπίνων δικαιωμάτων στην επαρχία Nana-Mambéré, συμπεριλαμβανομένων επιθέσεων εναντίον αμάχων τον Απρίλιο του 2019, απαγωγών αμάχων τον Μάρτιο του 2019 (κοντά στο Zoukombo) και πράξεων σεξουαλικής και έμφυλης βίας τον Μάιο του 2019 (στο Bagary). Το 2017, το FDPC διέπραξε επίσης 14 πράξεις σεξουαλικής βίας κατά τη διάρκεια συγκρούσεων.

Μεταξύ του 2016 και του 2019, το FDPC στρατολογούσε παιδιά για τις ένοπλες συγκρούσεις και εξανάγκασε έντεκα κορίτσια σε γάμο με μέλη του.

Το Μάρτιο του 2019, συμμετείχε στην παρεμπόδιση της παράδοσης ανθρωπιστικής βοήθειας όταν το FDPC, υπό την ηγεσία του Miskine, πραγματοποίησε σειρά επιθέσεων στην κεντρική οδό που οδηγεί από το Καμερούν στο Μπανγκουί.

Τέλος, τον Απρίλιο του 2019, μέλη του FDPC ήλθαν σε σύγκρουση με την αποστολή των Ηνωμένων Εθνών MINUSCA, πλησίον του Zoukombo (επαρχία Nanna-Mambéré) και στον άξονα Bouar-Beleko.

▼M26

14. Bi Sidi SOULEMAN (γνωστός και ως: α) Sidiki β) «Στρατηγός» Sidiki γ) Sidiki Abbas δ) Souleymane Bi Sidi ε) Bi Sidi Soulemane)

Χαρακτηρισμός: Πρόεδρος και αυτοανακηρυχθείς «στρατηγός» της παραστρατιωτικής ομάδας «Επιστροφή, Ανάκτηση και Αποκατάσταση» (Retour, Réclamation et Réhabilitation - 3R)

Ημερομηνία γέννησης: 20 Ιουλίου 1962

Τόπος γέννησης: Bocaranga, Κεντροαφρικανική Δημοκρατία

Ιθαγένεια: Κεντροαφρικανική Δημοκρατία

Αριθ. διαβατηρίου: Άδεια διέλευσης (Laissez-passer) αριθ. N°235/MISPAT/DIRCAB/DGPC/DGAEI/SI/SP, χορηγηθείσα στις 15 Μαρτίου 2019 (χορηγήθηκε από το υπουργείο Εσωτερικών της Κεντροαφρικανικής Δημοκρατίας)

Διεύθυνση: Koui, Νομός Ouham-Pendé, Κεντροαφρικανική Δημοκρατία

Ημερομηνία καταχώρισης στον κατάλογο του ΟΗΕ: 5 Αυγούστου 2020

Άλλες πληροφορίες:

Ο Bi Sidi Souleman είναι επικεφαλής της παραστρατιωτικής ομάδας «Επιστροφή, Ανάκτηση και Αποκατάσταση» (Retour, Réclamation et Réhabilitation - 3R) με έδρα την Κεντροαφρικανική Δημοκρατία (ΚΑΔ), η οποία προέβη σε ανθρωποκτονίες, βασανισμούς, βιασμούς και εκτοπισμούς αμάχων, ενώ από τη συγκρότησή της το 2015 και μετά, ενεπλάκη σε δραστηριότητες παράνομης διακίνησης όπλων, παράνομης φορολόγησης καθώς και σε συγκρούσεις με άλλες παραστρατιωτικές ομάδες. Ο Bi Sidi Souleman συμμετείχε αυτοπροσώπως σε βασανισμούς. Στις 6 Φεβρουαρίου 2019, η 3R υπέγραψε την πολιτική συμφωνία για την ειρήνη και τη συμφιλίωση στην Κεντροαφρικανική Δημοκρατία, προέβη ωστόσο στην τέλεση πράξεων κατά παράβαση της συμφωνίας, ενώ εξακολουθεί να αποτελεί απειλή για την ειρήνη, τη σταθερότητα και την ασφάλεια της χώρας. Για να αναφερθούν ορισμένες μόνο από τις εγκληματικές της πράξεις, στις 21 Μαΐου 2019, η 3R θανάτωσε τριάντα τέσσερις άοπλους αμάχους σε τρία χωριά, εκτελώντας με συνοπτικές διαδικασίες ενήλικες άρρενες. Ο Bi Sidi Souleman επιβεβαίωσε ανεπιφύλακτα σε φορέα των ΗΕ ότι την ημέρα των επιθέσεων στα εν λόγω χωριά, τα μέλη της 3R εκτελούσαν διαταγές του, χωρίς ωστόσο να ομολογήσει ότι είχε δώσει εντολή να θανατώσουν τους αμάχους. Τον Δεκέμβριο του 2020, μετά την προσχώρησή του σε συνασπισμό ένοπλων ομάδων που συστάθηκε για να διαταράξει την εκλογική διαδικασία, ο Bi Sidi Souleman φέρεται να σκοτώθηκε κατά τη διάρκεια των συγκρούσεων.

Πληροφορίες από τη συνοπτική έκθεση των λόγων καταχώρησης στον κατάλογο που παρέσχε η επιτροπή κυρώσεων:

Ο Bi Sidi Souleman καταχωρήθηκε στις 5 Αυγούστου 2020 με βάση την παράγραφο 20 και την παράγραφο 21 στοιχείο β) της απόφασης 2399 (2018), που επεκτάθηκε με την παράγραφο 5 της απόφασης 2507 (2020), ως εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα και την ασφάλεια της Κεντροαφρικανικής Δημοκρατίας, περιλαμβανομένων πράξεων οι οποίες απειλούν ή εμποδίζουν τη διαδικασία σταθεροποίησης και συμφιλίωσης ή που υποδαυλίζουν τη βία· και ως εμπλεκόμενος στο σχεδιασμό, την καθοδήγηση ή την τέλεση πράξεων στην Κεντροαφρικανική Δημοκρατία που παραβιάζουν το διεθνές δίκαιο ανθρώπινων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρώπινων δικαιωμάτων στην ΚΑΔ, μεταξύ των οποίων η στοχοποίηση αμάχων, επιθέσεις για εθνοτικούς ή θρησκευτικούς λόγους, επιθέσεις σε σχολεία και νοσοκομεία και απαγωγές και αναγκαστική εκτόπιση.

Συμπληρωματικές πληροφορίες

Ο πρόεδρος και αυτοανακηρυχθείς «στρατηγός» της ένοπλης ομάδας «Επιστροφή, Ανάκτηση και Αποκατάσταση» (Retour, Réclamation et Réhabilitation - 3R), Bi Sidi Souleman, ενεπλάκη σε πράξεις οι οποίες απειλούν την ειρήνη, τη σταθερότητα και την ασφάλεια της ΚΑΔ καθώς και την υλοποίηση της πολιτικής συμφωνίας για την ειρήνη και τη συμφιλίωση στην ΚΑΔ, που υπογράφηκε στις 6 Φεβρουαρίου 2019 στο Μπανγκουί.

Ο προαναφερόμενος από κοινού με μαχητές υπό τις διαταγές του τέλεσαν πράξεις που συνιστούν σοβαρές παραβιάσεις του διεθνούς δικαίου ανθρώπινων δικαιωμάτων ή του διεθνούς ανθρωπιστικού δικαίου. Στις 21 Μαΐου 2019, η 3R θανάτωσε τριάντα τέσσερις άοπλους αμάχους σε τρία χωριά (Koundjili, Lemouna και Bohong), εκτελώντας με συνοπτικές διαδικασίες ενήλικες άρρενες.

Μέλη της 3R διέπραξαν υπό την ηγεσία του πράξεις που περιλάμβαναν σεξουαλική και έμφυλη βία. Το Σεπτέμβριο του 2017, στο πλαίσιο επίθεσης κατά της Bocaranga, μέλη της 3R βίασαν γυναίκες και κορίτσια. Μεταξύ του Μαρτίου και του Απριλίου του 2020, μέλη της 3R συμμετείχαν σε επτά υποθέσεις σεξουαλικής βίας σε τρία χωριά του νομού Ouham-Pendé.

Μέλη της 3R συνέχισαν υπό την ηγεσία του να υπονομεύουν την αποκατάσταση της κρατικής εξουσίας σε τομείς δραστηριοτήτων της, διατηρώντας παράνομα συστήματα φορολόγησης, ιδίως σε βάρος εποχιακών μετακινουμένων και ταξιδιωτών, ενώ συμμετείχαν σε πράξεις παράνομης εκμετάλλευσης χρυσού στους νομούς Mambéré-Kadéï και Nana-Mambéré.

Το 2019, μέλη της 3R διέπραξαν υπό την ηγεσία του τις πρώτες παραβιάσεις της ειρηνευτικής συμφωνίας. Ο Bi Sidi Souleman αρνήθηκε αρχικά να ξεκινήσει διαδικασία αφοπλισμού και αποστράτευσης των μαχητών της 3R οι οποίοι θα στελέχωναν την πρώτη ειδική μικτή μονάδα ασφάλειας στις δυτικές περιοχές της ΚΑΔ, ενώ η 3R συνέχισε επίσης αφενός να επεκτείνει τον έλεγχό της σε διάφορες περιοχές αναγκάζοντας τη MINUSCA να αναπτύξει το Σεπτέμβριο του 2019 επιχείρηση στους νομούς Ouham-Pendé, Nana-Mambéré και Mambéré-Kadéï και, αφετέρου, να διακινεί παράνομα όπλα ώστε να συγκροτήσει στρατιωτικές ικανότητες, καθώς και να στρατολογεί μαχητές από το εξωτερικό.

Το 2020, μέλη της 3R υπό την ηγεσία του συνέχισαν να διαπράττουν παραβιάσεις της ειρηνευτικής συμφωνίας και να επεκτείνουν τον έλεγχό της σε εδάφη των δυτικών περιοχών. Το Μάιο του 2020, μέλη της 3R κατέλαβαν τη χωροφυλακή της Besson στο νομό Nama-Mambéré, ενώ πρώην μέλη της 3R εγκατέλειψαν τις θέσεις τους τις ειδικές μικτές ομάδες ασφάλειας της Μπουάρ. Στις 5 Ιουνίου 2020, ο Bi Sidi Souleman ανακοίνωσε τη διακοπή συμμετοχής της 3R στους μηχανισμούς παρακολούθησης της συμφωνίας μέχρι νεοτέρας. Στις 9 Ιουνίου 2020, εικαζόμενα μέλη της 3R επιτέθηκαν στο στρατόπεδο εκπαίδευσης των ειδικών μικτών ομάδων ασφάλειας της Μπουάρ καθώς και σε ένα κοινό σημείο ελέγχου των δυνάμεων της MINUSCA και της εθνικής ασφάλειας στην Pougol. Στις 21 Ιουνίου 2020, μέλη της 3R επιτέθηκαν σε κοινή περίπολο δυνάμεων της MINUSCA και της εθνικής ασφάλειας με αποτέλεσμα να βρουν το θάνατο τρεις στρατιώτες της Κεντροαφρικανικής Δημοκρατίας.

▼M29

15. Ali DARASSA [γνωστός και ως: α) Ali Darassa Mahamat β) Ali Mahamat Darassa γ) Ali Daras δ) Ali Darrassa ε) Général («στρατηγός») Ali Darassa]

Χαρακτηρισμός: Ιδρυτής και επικεφαλής της Unité pour la Paix en Centrafrique (UPC)

Ημερομηνία γέννησης: 22 Σεπτεμβρίου 1978

Τόπος γέννησης: Kabo, νομός Ouham, Κεντροαφρικανική Δημοκρατία

Ιθαγένεια: Κεντροαφρικανική Δημοκρατία

Αριθμός εθνικής ταυτότητας: 10978000004482

Ημερομηνία καταχώρισης στον κατάλογο του ΟΗΕ: 21 Δεκεμβρίου 2021

Άλλες πληροφορίες: Ο Ali Darassa ίδρυσε την παραστρατιωτική ομάδα Unité pour la Paix en Centrafrique (UPC) (μονάδα για την ειρήνη στην Κεντρική Αφρική) με έδρα την Κεντροαφρικανική Δημοκρατία (ΚΑΔ) και εξακολουθεί να είναι επικεφαλής της· από τη συγκρότησή της το 2014, η UPC έχει προβεί σε ανθρωποκτονίες, βασανισμούς, βιασμούς και εκτοπισμούς αμάχων, έχει διαπράξει μεγάλο αριθμό παραβιάσεων των ανθρωπίνων δικαιωμάτων και του διεθνούς ανθρωπιστικού δικαίου και έχει εμπλακεί σε εμπόριο όπλων, παράνομες φορολογικές δραστηριότητες και πολεμικές συγκρούσεις με τις δυνάμεις άμυνας και ασφάλειας της ΚΑΔ, καθώς και με άλλες παραστρατιωτικές ομάδες. Τον Δεκέμβριο του 2020 διαδραμάτισε ηγετικό ρόλο στη σύσταση της Coalition des patriotes pour le changement (CPC) (πατριωτική συμμαχία για την αλλαγή), η οποία πήρε τα όπλα για να αντιταχθεί στις εκλογές και επιχείρησε να εισέλθει στην πρωτεύουσα Μπανγκουί, παραβιάζοντας τις δεσμεύσεις που είχε αναλάβει η UPC στο πλαίσιο της πολιτικής συμφωνίας για την ειρήνη και τη συμφιλίωση (APPR) που υπεγράφη στις 6 Φεβρουαρίου 2019. Διαδικτυακός σύνδεσμος για την ειδική αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/How-we-work/Notices/View-UN-Notices-Individuals

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Ali Darassa καταχωρίσθηκε στις 21 Δεκεμβρίου 2021 με βάση την παράγραφο 20 και την παράγραφο 21 στοιχείο β) της απόφασης 2399 (2018), που παρατάθηκε με την απόφαση 2588 (2021), ως εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα και την ασφάλεια της Κεντροαφρικανικής Δημοκρατίας, περιλαμβανομένων πράξεων οι οποίες απειλούν ή εμποδίζουν τη διαδικασία σταθεροποίησης και συμφιλίωσης ή που υποδαυλίζουν τη βία· και ως εμπλεκόμενος στο σχεδιασμό, την καθοδήγηση ή την τέλεση πράξεων στην Κεντροαφρικανική Δημοκρατία που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων, μεταξύ των οποίων η στοχοποίηση αμάχων, επιθέσεις για εθνοτικούς ή θρησκευτικούς λόγους, επιθέσεις σε μη στρατιωτικούς στόχους, μεταξύ άλλων διοικητικά κτίρια, δικαστήρια, σχολεία και νοσοκομεία, και απαγωγές και αναγκαστική εκτόπιση.

Συμπληρωματικές πληροφορίες:

Ο Ali Darassa ίδρυσε την παραστρατιωτική ομάδα Unité pour la Paix en Centrafrique (UPC) (μονάδα για την ειρήνη στην Κεντρική Αφρική) με έδρα την Κεντροαφρικανική Δημοκρατία (ΚΑΔ) και εξακολουθεί να είναι επικεφαλής της· από τη συγκρότησή της το 2014, η UPC έχει προβεί σε ανθρωποκτονίες, βασανισμούς, βιασμούς και εκτοπισμούς αμάχων, έχει διαπράξει μεγάλο αριθμό παραβιάσεων των ανθρωπίνων δικαιωμάτων και του διεθνούς ανθρωπιστικού δικαίου και έχει εμπλακεί σε εμπόριο όπλων, παράνομες φορολογικές δραστηριότητες και πολεμικές συγκρούσεις με τις δυνάμεις άμυνας και ασφάλειας της ΚΑΔ, καθώς και με άλλες παραστρατιωτικές ομάδες. Τον Δεκέμβριο του 2020 διαδραμάτισε ηγετικό ρόλο στη σύσταση της Coalition des patriotes pour le changement (CPC) (πατριωτική συμμαχία για την αλλαγή), η οποία πήρε τα όπλα για να αντιταχθεί στις εκλογές και επιχείρησε να εισέλθει στην πρωτεύουσα Μπανγκουί, παραβιάζοντας τις δεσμεύσεις που είχε αναλάβει η UPC στο πλαίσιο της πολιτικής συμφωνίας για την ειρήνη και τη συμφιλίωση (APPR) που υπεγράφη στις 6 Φεβρουαρίου 2019.

Μαχητές υπό τις διαταγές του Ali Darassa τέλεσαν πράξεις που συνιστούν σοβαρές παραβιάσεις των ανθρωπίνων δικαιωμάτων και του διεθνούς ανθρωπιστικού δικαίου. Στις 10 Νοεμβρίου 2014, μαχητές της UPC επιτέθηκαν στα χωριά Bolo του νομού Ouaka με αποτέλεσμα να σκοτωθούν 10 άμαχοι, μεταξύ των οποίων τρεις ηλικιωμένες που κάηκαν ζωντανές στα σπίτια τους. Στις 12 Δεκεμβρίου 2017, μέλη της UPC και του FPRC άνοιξαν πυρ σε νοσοκομείο, σκοτώνοντας 17 αμάχους, μεταξύ των οποίων 4 παιδιά. Στις 15 Νοεμβρίου 2018, μέλη της UPC επιτέθηκαν σε στρατόπεδο εσωτερικά εκτοπισμένων στο Alindao και σκότωσαν 70-100 αμάχους.

Υπό την ηγεσία του Darassa, η UPC εξακολούθησε να αντιτίθεται στην αποκατάσταση της κρατικής εξουσίας. Το 2016 οι μαχητές της UPC ήταν απειλή για την εκλογική διαδικασία σε πολλές περιπτώσεις. Στις 29 Μαρτίου 2016, μαχητές της UPC πυροβόλησαν πέριξ εκλογικού κέντρου και τραυμάτισαν πολλά εσωτερικά εκτοπισμένα άτομα.

Από τον Δεκέμβριο του 2020, ως ένας από τους επικεφαλής της CPC, ο Ali Darassa έχει εμπλακεί σε παραβιάσεις της APPR, σε προσπάθειες παρεμπόδισης των βουλευτικών και προεδρικών εκλογών και, γενικότερα, αποσταθεροποίησης της Κεντροαφρικανικής Δημοκρατίας. Λόγω απειλών προερχόμενων από μαχητές της UPC υπό τις διαταγές του Ali Darassa, στις 27 Δεκεμβρίου 2020 δεν ήταν δυνατό να πραγματοποιηθούν διαδικασίες ψηφοφορίας σε περιοχές υπό τον έλεγχο της UPC, για παράδειγμα σε διάφορες περιοχές των νομών Ouaka και Haut-Mbomou. Τον Ιανουάριο του 2021 η UPC επιχείρησε να εισέλθει διά της βίας στο Μπανγκουί.

▼M12

Β. Οντότητες

▼M27 —————

▼M12

2. ΣΤΡΑΤΟΣ ΑΝΤΙΣΤΑΣΗΣ ΤΟΥ ΚΥΡΙΟΥ (LORD'S RESISTANCE ARMY) [γνωστή και ως: α) LRA, β) Κίνημα Αντίστασης του Κυρίου (LRM), γ) Κίνημα/Στρατός Αντίστασης του Κυρίου (LRM/A)]

Διεύθυνση: α) Vakaga, Κεντροαφρικανική Δημοκρατία, β) Haute-Kotto, Κεντροαφρικανική Δημοκρατία, γ) Basse-Kotto, Κεντροαφρικανική Δημοκρατία, δ) Haut-Mbomou, Κεντροαφρικανική Δημοκρατία, ε) Mbomou, Κεντροαφρικανική Δημοκρατία, στ) Haut-Uolo, Λαϊκή Δημοκρατία του Κονγκό, ζ) Bas-Uolo, Λαϊκή Δημοκρατία του Κονγκό, η) [Αναφερθείσα διεύθυνση: Kafia Kingi (περιοχή στα σύνορα Σουδάν και Νότιου Σουδάν, το τελικό καθεστώς της οποίας δεν έχει ακόμα καθοριστεί)]. Τον Ιανουάριο του 2015 υπήρξαν αναφορές ότι 500 μέλη του Στρατού Αντίστασης του Κυρίου εκδιώχθηκαν από το Σουδάν.

Ημερομηνία χαρακτηρισμού από τον ΟΗΕ: 7 Μαρτίου 2016.

Άλλες πληροφορίες:

Εμφανίστηκε στη βόρεια Ουγκάντα τη δεκαετία του 1980. Έχει προβεί στην απαγωγή, τη δολοφονία και τον ακρωτηριασμό χιλιάδων αμάχων σε ολόκληρη την Κεντρική Αφρική, συμπεριλαμβανομένων εκατοντάδων στην Κεντροαφρικανική Δημοκρατία. Ηγέτης της είναι ο Joseph Kony. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/une/5932344

Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Στρατός Αντίστασης του Κυρίου καταχωρίσθηκε στις 7 Μαρτίου 2016 δυνάμει των παραγράφων 12 και 13 στοιχεία β), γ) και δ) της απόφασης 2262 (2016) ως «εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ»· «εμπλεκόμενος στον σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης»· «υπεύθυνος για τη στρατολόγηση και χρήση παιδιών στην ένοπλη σύγκρουση στην ΚΑΔ, κατά παράβαση του ισχύοντος διεθνούς δικαίου» και «παρέχων στήριξη σε ένοπλες ομάδες ή εγκληματικά κυκλώματα μέσω της παράνομης εκμετάλλευσης ή του παράνομου εμπορίου φυσικών πόρων, μεταξύ άλλων διαμαντιών, χρυσού καθώς και αγρίων ζώων και σχετικών προϊόντων στην ΚΑΔ ή από την ΚΑΔ».

Συμπληρωματικές πληροφορίες:

Ο LRA, που εμφανίστηκε στη βόρεια Ουγκάντα τη δεκαετία του 1980, προέβη στην απαγωγή, τη δολοφονία και τον ακρωτηριασμό χιλιάδων αμάχων σε ολόκληρη την Κεντρική Αφρική. Βρισκόμενος υπό αυξανόμενη στρατιωτική πίεση, ο Joseph Kony, ηγέτης του LRA, διέταξε τους μαχητές του να αποσυρθούν από την Ουγκάντα το 2005 και το 2006. Έκτοτε ο LRA επιχειρεί στη Λαϊκή Δημοκρατία του Κονγκό (ΛΔΚ), την ΚΑΔ, το Νότιο Σουδάν και, σύμφωνα με κάποιες αναφορές, το Σουδάν.

Από τον Δεκέμβριο του 2013 ο LRA προχώρησε στην απαγωγή, τον εκτοπισμό, την άσκηση σεξουαλικής βίας και τη δολοφονία εκατοντάδων ατόμων σε ολόκληρη την ΚΑΔ· επίσης τα μέλη του έχουν λεηλατήσει και καταστρέψει ιδιοκτησίες αμάχων. Οι δυνάμεις του LRA είναι κυρίως συγκεντρωμένες στην ανατολική ΚΑΔ και, σύμφωνα με αναφορές, στο Kafia Kingi (μια περιοχή στα σύνορα Σουδάν και Νότιου Σουδάν, το τελικό καθεστώς της οποίας δεν έχει ακόμα καθοριστεί αλλά ελέγχεται στρατιωτικά από το Σουδάν) και πραγματοποιούν επιδρομές σε χωριά για την αρπαγή τροφίμων και προμηθειών. Οι μαχητές στήνουν ενέδρες για να επιτεθούν στις δυνάμεις ασφαλείας όταν απαντούν σε επιθέσεις του LRA και κλέβουν τον εξοπλισμό τους, αλλά επιτίθενται και λεηλατούν επίσης χωριά στα οποία δεν υπάρχει στρατιωτική παρουσία. Επίσης ο LRA έχει εντατικοποιήσει τις επιθέσεις σε ορυχεία διαμαντιών και χρυσού.

Στους πυρήνες του LRA υπάρχουν συχνά αιχμάλωτοι που εξαναγκάζονται να δουλεύουν ως αχθοφόροι, μάγειροι και σεξουαλικοί σκλάβοι. Ο LRA προβαίνει σε πράξεις βίας με βάση το φύλο, μεταξύ άλλων βιασμούς γυναικών και κοριτσιών.

Τ